নতুন সচিবে মুখরিত সচিবালয় | 489370|| Bangladesh Pratidin\nআপলোড : ৪ জানুয়ারি, ২০২০ ২৩:৫৩\nএ মাসে বিদায় আরও কয়েকজনের চুক্তিতে নিরুৎসাহিত, প্রশাসন গতিশীল রাখতে নজর নীতিনির্ধারক মহলের\nচুক্তিভিত্তিক নিয়োগকে নিরুৎসাহিত করায় প্রশাসনের বেশ কয়েকজন কর্মকর্তা সচিব পদে পদোন্নতি পেয়েছেন। ফলে নতুন বছরের শুরুতেই প্রশাসনের প্রাণকেন্দ্র বাংলাদেশ সচিবালয় নতুন সচিবদের উপস্থিতিতে মুখর হয়ে উঠেছে। ডিসেম্বরের শেষ দুই সপ্তাহে অন্তত ডজনখানেক সচিব অবসরোত্তর পিআরএলে গেছেন। চলতি মাসেও পিআরএলে যাবেন আরও কয়েকজন। এতে নতুনদের পদোন্নতির সুযোগ হবে। এ ছাড়া যেসব মন্ত্রণালয় এখনো শূন্য আছে সেগুলোতেও নতুন কর্মকর্তারা সচিব পদে নিয়োগ পাবেন বলে জানা গেছে। গত কয়েক বছর ধরে প্রশাসনে সচিব এবং সচিব পদমর্যাদার কর্মকর্তাদের নিয়মিত চুক্তিভিত্তিক নিয়োগ দেওয়া হচ্ছিল। যা নিয়ে প্রশাসনের নিচের দিকের এবং পদোন্নতি প্রত্যাশী কর্মকর্তাদের মধ্যে ক্ষোভ-অসন্তোষ বিরাজ করছিল। একই সঙ্গে এ বিষয়টি নিয়ে অস্থিরতাও ছিল প্রশাসনের ভিতরে। দীর্ঘদিন ধরে প্রশাসনের কর্মকর্তারা চুক্তিভিত্তিক নিয়োগ বন্ধের দাবি করছিলেন। খুব প্রয়োজন না হলে চুক্তিভিত্তিক নিয়োগ না দিতে সরকারের উচ্চপর্যায় পর্যন্ত লিখিতভাবে জানিয়ে আসছিল অ্যাডমিনিস্ট্রেটিভ অ্যাসোসিয়েশনও। অবশেষে এ বছর এসে তাদের সেই দাবির প্রতি মনোযোগী হয়েছে সরকার।\nএবার যখন একসঙ্গে অনেক কর্মকর্তার পিআরএলে যাওয়ার কথা, ঠিক তখন তাদের প্রায় প্রত্যেকেই চুক্তিভিত্তিক নিয়োগ পাওয়ার জন্য নানারকম দৌড়ঝাঁপ শুরু করেন সরকারের বিভিন্ন পর্যায়ে। কেউ কেউ একেবারে সরকারের সর্বোচ্চ পর্যায় পর্যন্ত তদবির করেন চুক্তিভিত্তিক স্বপদে থাকার জন্য। কিন্তু সরকারের সর্বোচ্চ পর্যায় থেকে এ ব্যাপারে ইতিবাচক সাড়া না পাওয়ায় তদবিরকারী কর্মকর্তাদের প্রায় সবাইকে একসঙ্গে পিআরএলে যেতে হয়েছে। তারপরও দু-একজন যে চুক্তিভিত্তিক নিয়োগ পাননি তা নয়। তবে এই সংখ্যা তুলনামূলক কম। এ কারণে গত সপ্তাহে একসঙ্গে অন্তত সাতজন অতিরিক্ত সচিব পদোন্নতি পেয়ে সচিব হয়েছেন। নতুনদের এমন পদোন্নতিতে সচিবালয় যেমন মুখর, ঠিক তেমনি সবার মধ্যে এক ধরনের উৎসাহ-উদ্দীপনা দেখা গেছে। নতুনদের মধ্যে যারা পদোন্নতির আশায় আছেন তাদের মধ্যেও প্রাণচাঞ্চল্য দেখা দিয়েছে। গত মাসের শেষ সপ্তাহে সচিব পদে যারা পদোন্নতি পেয়েছেন তাদের অনেকে আজ থেকে নতুন কর্মস্থলে বসবেন। অবশ্য গত সপ্তাহেই দুই-তিনজন দায়িত্ব নিয়ে কাজ শুরু করেছেন। জনপ্রশাসন মন্ত্রণালয় সূত্রে জানা গেছে, চলতি মাসের ৩১ তারিখে অবসরে যাবেন ভূমি আপিল বোর্ডের চেয়ারম্যান মো. আবদুল হান্নান। আর প্রধানমন্ত্রীর কার্যালয়ের সচিব সাজ্জাদুল হাসানের নিয়মিত চাকরির মেয়াদ শেষ হচ্ছে আগামী ১০ জানুয়ারি। ইতিমধ্যে তার জায়গায় নিয়োগ পেয়েছেন প্রধানমন্ত্রীর একান্ত সচিব-১ (অতিরিক্ত সচিব) তোফাজ্জল হোসেন মিয়া। একইভাবে আজ থেকে অবসরে যাওয়া জ্বালানি ও খনিজসম্পদ বিভাগের সিনিয়র সচিব আবু হেনা মো. রহমাতুল মুনিমের স্থলাভিষিক্ত হয়েছেন ধর্ম সচিব মো. আনিছুর রহমান। এ ছাড়া চুক্তিতে থাকা অভ্যন্তরীণ সম্পদ বিভাগের সিনিয়র সচিব ও জাতীয় রাজস্ব বোর্ডের চেয়ারম্যান মো. মোশাররফ হোসেন ভূঁইয়ার চুক্তির মেয়াদ শেষ হয়েছে গত ২ জানুয়ারি। তার জায়গায় আগামীকাল থেকে ওই পদে যোগ দেবেন দুই বছরের চুক্তিতে নিয়োগ পাওয়া সিনিয়র সচিব আবু হেনা মো. রহমাতুল মুনিম। যিনি জ্বালানি ও খনিজসম্পদ বিভাগের সিনিয়র সচিব পদ থেকে অবসরে যাওয়ার কথা ছিল। সরকার তার অবসরোত্তর ছুটি স্থগিত করে তাকে এই পদে নিয়োগ দিয়েছে। এর বাইরে বেসামরিক বিমান পরিবহন ও পর্যটন মন্ত্রণালয়ের সচিব মো. মহিবুল হকের অবসরোত্তর ছুটি স্থগিত করে তাকে আরও এক বছরের জন্য চুক্তিভিত্তিক নিয়োগ দিয়েছে সরকার। তিনি ওই মন্ত্রণালয়েরই দায়িত্বে থাকবেন। এ ছাড়াও আগামী ৯ ফেব্রুয়ারি জাতীয় দক্ষতা উন্নয়ন কর্তৃপক্ষের নির্বাহী চেয়ারম্যান (সচিব) মো. ফারুক হোসেন, ১৫ ফেব্রুয়ারি মুক্তিযুদ্ধবিষয়ক মন্ত্রণালয়ের সচিব এস এম আরিফ-উর রহমান, ২২ ফেব্রুয়ারি ইআরডি সচিব মনোয়ার আহমেদ ও ২৮ ফেব্রুয়ারি নৌপরিবহন মন্ত্রণালয়ের সচিব মো. আবদুস সামাদ অবসরে যাবেন।


কাল গাঙ্গুলির বাড়িতে নৈশভোজে অমিত শাহ! সৌরভকে বলেছি দই-মিষ্টি খাওয়াতে : মমতা - Amit shah may go to house of sourav ganguly on friday\nAmit shah may go to house of sourav ganguly on friday\nAmit Shah, BCCI president, Kolkata, Mamamta Banerjee, Sourav Ganguly\nদু’দিনের সফরে বঙ্গ সফরে অমিত শাহ। বিধানসভা নির্বাচনের বঙ্গে বিজেপি মুখ থুবড়ে পড়ার পরে সেভাবে আর বাংলামুখী হননি কোনও বিজেপি নেতাই। এই অবস্থায় শাহের এই সফর যথেষ্ট তাৎপর্যপূর্ণ বলে মনে করা হচ্ছে। আর এর মধ্যেই শুক্রবার রাতে সৌরভ গঙ্গোপাধ্যায়ের বাড়িতে যাবেন শাহ। এমনটাই শোনা যাচ্ছে। নৈশভোজেই সৌরভের বেহালার বাড়িতে যেতে পারেন তিনি। ইতিমধ্যে সেই প্রস্তুতিও শুরু হয়ে গিয়েছে বলে খবর।(Amit Shah likely to meet Sourav Ganguly in Kolkata at his residence) এই খবর শুনে মমতা বলেন, সৌরভকে বলেছি দই, মিষ্টি দিও। অতিথি আপ্যায়ন বাংলার সংস্কৃতি। স্বরাষ্ট্র মন্ত্রী সৌরভের বাড়িতে গেলে ক্ষতি কোথায় ? আমি ওকে বলেছি ভালো করে দই মিষ্টি খাইয়ে দিও। মন্তব্য মমতার (West Bengal Chief Minister Mamata Banerjee)।\nসূত্রের দাবী অনুযায়ী, আগামীকাল, শুক্রবার সন্ধে ৭টা ১০ মিনিট নাগাদ বেহালার মঙ্গল চণ্ডী ভবনে যেতে পারেন অমিত শাহ। বিজেপি সূত্রের খবর, রাজ্য সফরে এসে সেই রাজ্যের নানান বিশিষ্ট ব্যক্তিদের সঙ্গে সাক্ষাৎ করাটা বিজেপি নেতাদের ঘোষিত কর্মসূচির মধ্যেই নাকি পড়ে। তাই এই কর্মসূচিরই অংশ হিসাবে বিসিসিআই সভাপতির সঙ্গে দেখা করতে পারেন শাহ। তবে এই নিয়ে কোনও পক্ষের তরফেই সরকারিভাবে কিছু ঘোষণা করা হয়নি।\nআগামীকাল, শুক্রবার সন্ধ্যায় ভিক্টোরিয়াতে এক সাংস্কৃতিক অনুষ্ঠানে অংশ নেবেন অমিত শাহ। সেই অনুষ্ঠানে নৃত্য পরিবেশন করবেন সৌরভ-পত্নী ডোনা গঙ্গোপাধ্যায়। সন্ধ্যে ৭টা নাগাদ এই অনুষ্ঠান শেষ হওয়ার কথা। এরপর বিজেপির রাজ্য দফতরে নানান কর্মসূচি রয়েছে শাহ্’র। তবে এরই ফাঁকে নাকি তিনি চলে যাবেন সৌরভের বাড়িতে, এমনটাই জানা যাচ্ছে।\nঅমিত শাহ্’র সঙ্গে সৌরভের ব্যক্তিগত সম্পর্ক বেশ ভালো। শাহ-পুত্র জয় শাহ্’র সঙ্গেই বিসিসিআই চালাচ্ছেন দাদা। ২০১৯ সালে একবার দিল্লিতে অমিত শাহ্’র বাড়িতে গিয়েছিলেন সৌরভ। একুশের বিধানসভা নির্বাচনের আগেও সৌরভের বাড়িতে যাওয়ার প্রসঙ্গ উঠেছিল অমিত শাহ্’র। কিন্তু সেই সময় সৌরভ অসুস্থ হয়ে হাসপাতালে ভর্তি হওয়ায় তা আর হয়ে ওঠেনি। তবে এবার সম্ভবত দেখা হতে পারে শাহ ও সৌরভের। আর তেমনটা সত্যিই হলে যে এই ঘটনা বেশ তাৎপর্যপূর্ণ হতে চলেছে, তা বলাই বাহুল্য।


ফেনী জেলা সংবাদদাতা : | প্রকাশের সময় : ২৩ এপ্রিল, ২০১৯, ১২:০৪ এএম\nফেনীতে এবার চিকিৎসার টাকা জোগাড় করতে না পেরে চলন্ত ট্রেনের নিচে লাফিয়ে পড়ে একব্যক্তি আত্মহত্যা করেছে।\nজানা যায়, পরশুরাম উপজেলার মির্জানগর ইউনিয়নের পূর্বসাহেব নগর গ্রামের মো. আলি হোসেন গতকাল সোমবার সকালে ফেনীতে ডাক্তার দেখানোর কথা বলে বাড়ি থেকে বের হন। এসময় ডাক্তার দেখানোর টাকা ব্যবস্থা করতে না পারায় সকাল আনুমানিক ১০টার সময় ফেনী রেলগেইট এলাকায় চাঁদপুরগামী সাগরিকার নামের চলন্ত ট্রেনের নিচে আত্মহত্যার উদ্দেশ্যে লাফ দেন। এসময় চলন্ত ট্রেনের আঘাতে সে ছিন্নভিন্ন হয়ে যায়।\nখবর পেয়ে রেলওয়ে পুলিশ লাশ উদ্ধার করে ময়নাতদন্তের জন্য ফেনী সদর হাসপাতালের মর্গে প্রেরণ করেন। ফেনী রেলওয়ে পুলিশ ফাঁড়ির উপপরিদর্শক (এস আই) হারুন উর রশিদ জানান, নিহত আলি হোসেনের পকেটে একটি চিরকুট পাওয়া যায়। তিনি ডায়াবেটিসসহ বিভিন্ন রোগে ভুগছেন এবং তা চিকিৎসা করানোর মতো অর্থ তার কাছে নেই। মৃত্যুর জন্য কেউ দায়ী নয় উল্লেখ করে তিনি এ পথ বেছে নেন।\nখবর পেয়ে দুপুরে হাসপাতাল মর্গে বাবার লাশ সনাক্ত করেন নিহতের ছেলে মো. সেলিম। তার বাবা ডাক্তার দেখানোর কথা বলে বাড়ি থেকে এসেছিলেন জানিয়ে দীর্ঘদিন ধরে তিনি অসুস্থ হলেও চিকিৎসা করানোর সামর্থ তাদের ছিল না বলে নিশ্চিত করেন।\nঘটনাপ্রবাহ: ফেনীতে চলন্ত ট্রেন


ভোলার রাজাপুরে পানিবন্ধী ১শ পরিবার; দূর্ভোগ দেখার কেউ নেই – Torrongo News\nপ্রচ্ছদ/দেশজুড়ে/ভোলার রাজাপুরে পানিবন্ধী ১শ পরিবার; দূর্ভোগ দেখার কেউ নেই\nভোলার রাজাপুরে পানিবন্ধী ১শ পরিবার; দূর্ভোগ দেখার কেউ নেই\nবার্তা কক্ষজুন ৩০, ২০২০ ৭:৪৫ অপরাহ্ণ\nইয়ামিন হোসেন: সামান্য বৃষ্টি আসলেই তলিয়ে যায় ভোলা সদর উপজেলার রাজাপুর ইউনিয়নের ৪নং ওয়ার্ডের কালুপুর সিমানাবর্তী দক্ষিন রাজাপুর এলাকার প্রায় ১শ পরিবার। বৃষ্টির জমা পানিতে মানুষের বাড়ীতে হাটু সমান পানি সব সময় জমা থাকে, এতে দূর্ভোগের শেষ নেই পানিবন্ধী জেলেপল্লী মানুষগুলোর।\nজমা পানি পচে বিভিন্ন পোকামাকড় সৃষ্টি হয়ে রোগ জীবাণু ছড়ানোর আশঙ্কা রয়েছে বলে জানান স্থানীয়রা।\nপানিবন্ধী রফিজল ফরাজী বলেন, সামান্য বৃষ্টি হলে আমাদের দূর্ভোগের শেষ নেই, প্রায় ১শ পরিবারের কষ্ট দেখবে কে?\nকবির হোসেন জানান, পানি বন্ধীতে ছোট বাচ্ছাদের ঝুঁকি বেশি, যে কোন সময় পানিতে পরতে পারে, ঘরের সামনে এমন ডোবা পানি থাকলে বাবা মার চিন্তার শেষ আছে? দ্রুত একটি পাইপের ব্যবস্থা করলে হইতো মানুষের এই দূর্ভোগটা কেটে যাইতো।\nমঙ্গলবার দুপুরে ওই এলাকায় গিয়ে দেখাযায়, কামাল সরদার, আজাদ মাঝি, আলম খলিফা, মাকছুদ ড্রাইভার, মিলন মাঝি, কাশেম দোকানদার, মালেক হুজুরসহ একাদিক বাড়ীতে হাটু সমান পানি রয়েছে। পানি বন্ধী মানুষের দূর্ভোগের যেন শেষ নেই, স্থানীয়রা জানান, ২শ ফুট পাইপ হলেই মানুষের দূর্ভোগটা কেটে যেতো কিন্তু এমন এলাকায় বাস করি জনপ্রতিনিধিদের চোঁখ থাকতেও অন্ধ।\nএই বিষয়ে রাজাপুর ৪নং ওয়ার্ডের ইউপি সদস্য মাসুদ রানা বলেন, চেয়ারম্যান ইচ্ছে করলে সমাধান করতে পারেন, পরিষদে বিভিন্ন বরাদ্দ রয়েছে। রাজাপুর ইউনিয়নের চেয়ারম্যান মিজানুর রহমান খাঁন বলেন, আমি সেখানে গিয়ে দেখে এসেছি তবে স্থায়ী ড্রেন করা উচিত।


ভারতে লঞ্চ হল রিয়েলমির এই ৫-জি স্মার্টফোন! - Breaking Bangla |breakingbangla.com | Only breaking | Breaking Bengali News Portal From Kolkata |\nHome Entertainment National ভারতে লঞ্চ হল রিয়েলমির এই ৫-জি স্মার্টফোন!\nভারতে লঞ্চ হল রিয়েলমির এই ৫-জি স্মার্টফোন!\nনিজস্ব প্রতিনিধি, কলকাতা,২৫ ফেব্রুয়ারি :-দুর্দান্ত প্রসেসরের সাথে ভারতে লঞ্চ হল রিয়েলমির এই ৫-জি স্মার্টফোন,জানুন কি রয়েছে এতে বিশেষ\nপ্রেসকার্ড নিউজ ডেস্ক : এক্স সিরিজের আওতায় রিয়েলমি সম্প্রতি বাজারে রিয়েলমি এক্স ৭ ৫-জি এবং রিয়েলমি এক্স ৭ প্রো ৫-জি বাজারে এনেছে। রিয়েলমি এক্স ৭ প্রো ৫-জি বিক্রয়ের জন্য উপলব্ধ করা হয়েছে। একই সাথে, রিয়েলমি এক্স ৭ ৫-জি আজ প্রথমবারের জন্য বিক্রয়ের জন্য উপলব্ধ করা হয়েছে। এই স্মার্টফোনটির বিশেষত্ব হ'ল এটি মিডিয়াটেক ডাইমেনসিটি ৮০০ ইউ প্রসেসর ব্যবহার করা ভারতে প্রথম স্মার্টফোন হিসাবে চালু করা হয়েছে।\nদাম এবং উপলভ্যতা :\nরিয়েলমি এক্স ৭ ৫-জি ভারতে দুটি স্টোরেজ ভেরিয়েন্টে পাওয়া যাবে। এর ৬জিবি+১২৮জিবি স্টোরেজ মডেলের দাম ১৯,৯৯৯ টাকা। ৮জিবি + ১২৮ জিবি স্টোরেজ মডেলটি ২১,৯৯৯ টাকায় কেনা যাবে। এই ফোনটি এখন ই-কমার্স সাইট ফ্লিপকার্ট থেকে কেনা যাবে।\nস্পেসিফিকেশন এবং বৈশিষ্ট্যগুলি :\nরিয়েলমি এক্স-৭ ৫-জি স্মার্টফোনটি মিডিয়াটেক ডাইমেনসিটি ৮০০ ইউ প্রসেসর সহযোগে হাজির করা হয়েছে। এই স্মার্টফোনটিতে ২৪০০x১০৮০ পিক্সেলের স্ক্রিন রেজোলিউশনের সাথে ৬.৫-ইঞ্চি ফুল এইচডি প্লাস সুপার অ্যামোলেড ডিসপ্লে রয়েছে। এই স্মার্টফোনটি অ্যান্ড্রয়েড ১০ ওএসে কাজ করে এবং এতে পাওয়ার ব্যাকআপের জন্য ৪,৩১০ এমএএইচ ব্যাটারি রয়েছে যা ৫০ ওয়াট সুপারডার্ট চার্জারের সাথে আসে। সংস্থাটি দাবি করেছে যে এই প্রযুক্তিটি ১৮ মিনিটের মধ্যে ৫০ শতাংশ ফোন চার্জ করতে পারে।\nএ ছাড়া ফোনে সুরক্ষার জন্য ইন-ডিসপ্লে ফিঙ্গারপ্রিন্ট সেন্সর সরবরাহ করা হয়েছে। এই স্মার্টফোনটি ট্রিপল রিয়ার ক্যামেরা সেটআপ সহ আসে এবং এর প্রাথমিক সেন্সরটি ৬৪ এমপি। একই সাথে ৮ এমপি আল্ট্রা ওয়াই-অ্যাঙ্গেল লেন্স এবং ২ এমপি ম্যাক্রো সেন্সর দেওয়া হয়েছে, ফোনে ১৬ এমপি ফ্রন্ট ক্যামেরা রয়েছে। যার সাহায্যে ব্যবহারকারীরা সেলফি এবং ভিডিও কলিং উপভোগ করতে পারবেন।


রাজ্যে ফের আক্রান্ত দুই সাংবাদিক!\nহোমTRIPURAরাজ্যে ফের আক্রান্ত দুই সাংবাদিক!\nDeskO Bureau ৯/২৬/২০২০ ০৫:০০:০০ PM\nডেস্কও ওয়েব ডেস্কঃ ত্রিপুরায় আবারও আক্রমণের মুখে পড়লেন সাংবাদিকরা। শুক্রবার সুমন নাগ এবং সমীর দেবনাথ নামে দুই সাংবাদিককে দক্ষিণ ত্রিপুরা জেলার বারপাথারি এলাকায় আক্রমণ করা হয়।\nঅভিযোগ, বিজেপি কর্মী ও সমর্থকরা তাঁদের আক্রমণ করে। সাংবাদিকদের ক্যামেরা ছিনিয়ে নেওয়া হয় এবং তাঁদের মারধর করা হয়েছে। সুমন নাগ রাজ্যের বাংলা দৈনিক 'প্রতিবাদী কলম' পত্রিকার সাংবাদিক এবং সমীর দেবনাথ স্থানীয় কেবল চ্যানেল দুরন্ত টিভিতে কাজ করছেন। এই নিয়ে গত দুই সপ্তাহের মধ্যে ত্রিপুরায় ৭ জন সাংবাদিকের উপরে চলল আক্রমণ\nঘটনার বিবরণে জানা গেছে, দুই সাংবাদিক বিলোনিয়া মহকুমার ভাতখোলা যাচ্ছিলেন সংবাদ সংগ্রহের জন্য। পথে তাঁরা দেখেন কিছু দুষ্কৃতী বারপাথারি বাজারের একটি দোকানে হামলা চালাচ্ছে। সাংবাদিকরা বিষয়টি জানতে সেখানে সেখানে গেলে হামলাকারীরা এক সাংবাদিকের মোবাইল ফোন ছিনিয়ে নিয়ে তা ভেঙে দেয়। এছাড়া দু'জনকে মারধর করা এবং হত্যার হুমকি দেওয়া হয়।\nএই ঘটনায় চারজনের বিরুদ্ধে থানায় একটি মামলা দায়ের করা হয়েছে। দক্ষিণ ত্রিপুরার জেলাশাসক দেবপ্রিয় বর্ধনকে একটি স্মারকলিপি জমা দেওয়া হয়েছে। সাংবাদিকরা দোষীদের গ্রেপ্তার ও দৃষ্টান্তমূলক শাস্তির দাবি জানান। জেলাশাসক বিষয়টি খতিয়ে দেখার আশ্বাস দিয়েছেন।\nসাংবাদিকদের সুরক্ষার জন্য এবং তাদের অধিকারের জন্য লড়াই করা সাংবাদিকদের শীর্ষ সংগঠন ত্রিপুরা অ্যাসেম্বলি অব জার্নালিস্টস এই হামলার তীব্র নিন্দা করেছে। সম্প্রতি সাংবাদিকদের উপর হামলার সংখ্যা ব্যাপকভাবে বেড়েছে। আম্বাসায় সন্দন পত্রিকার সাংবাদিক পরাশর বিশ্বাস যে রাতে কোভিড কেয়ার সেন্টার থেকে মুক্তি পান সেই রাতেই তাঁর উপরে আক্রমণ করা হয়েছিল। গুরুতর আহত অবস্থায় তাঁকে হাসপাতালে ভর্তি করা হয়ে। এখনও পর্যন্ত পুলিশ কাউকে গ্রেফতার করতে পারেনি।\nসম্প্রতি দক্ষিণ ত্রিপুরার একটি সরকারী অনুষ্ঠানে মুখ্যমন্ত্রী গণমাধ্যমকে সরাসরি হুমকি দিয়েছেন। সাংবাদিকরা মন্তব্যটি প্রত্যাহার করার দাবি জানিয়েছেন। তাঁরা রাজ্যপালের সঙ্গে দেখা করেও ঘটনাটি জানান। সাংবাদিকরা জানিয়েছেন, মুখ্যমন্ত্রীর বক্তব্যের পরে তাঁদের উপরে হামলা আরও বাড়ার আশঙ্কা।


পাকিস্তানের পরাজয়ের নেপথ্যে মুস্তাকের কারসাজি! - ছবি : সংগ্রহ\nঘরের শত্রু বিভীষণ! তিনি জানতেন, পাকিস্তানি ব্যাটসম্যানদের দুর্বল দিক কোনটা! তিনি পাকিস্তান দলের ফাঁক-ফোকরের খোঁজও রাখেন। তিনিই আবার ওয়েস্ট ইন্ডিজের সহকারী কোচ। ব্যস, পাকিস্তানের রক্ষে নেই! বিশ্বকাপের প্রথম ম্যাচে ১০৫ রানে গুটিয়ে গিয়েছিল পাকিস্তানের ইনিংস। তার পর থেকে অনেকেই পাকিস্তানি ব্যাটিংয়ের এমন বিপর্যয় নিয়ে হাসি-ঠাট্টা করেছেন। পাকিস্তানের সাবেক তারকারা ক্যাপ্টেন সরফরাজ আহমেদের প্রবল সমালোচনা শুরু করেছেন। কিন্তু পাকিস্তানকে ধূলিসাত্ করেছেন আসলে এক পাকিস্তানিই।\nস্পিন কিংবদন্তি মুস্তাক আহমদের পরিকল্পনায় ওয়েস্ট ইন্ডিজ প্রথম ম্যাচে এমন সাফল্য পেয়েছে। শর্ট বল আর বাউন্সার, এই দুই অস্ত্রে পাকিস্তানি ব্যাটসম্যানদের নাকানি-চুবানি খাইয়েছে ক্যারিবিয়ান পেসাররা। একের পর এক শর্ট বলে উইকেট দিয়ে গেছেন বাবর আজম, ফকর জামানরা। রাসেল, কটরেল, টমাসদের বিরুদ্ধে তাসের ঘরের মতো ভেঙে পড়েছিল পাকিস্তানি ব্যাটিং লাইন। আর ক্যারিবিয়ান বোলারদের এমন অস্ত্রের খোঁজ দিয়েছিলেন আসলে মুস্তাক আহমদ। তিনিই বলে দিয়েছিলেন, পাকিস্তানি ব্যাটসম্যানদের দুর্বলতা রয়েছে শর্ট বলে।\nট্রেন্ট ব্রিজের বাউন্সি উইকেটে খেলতে নেমেছিল পাকিস্তান-ওয়েস্ট ইন্ডিজ।রাসেলদের মুস্তাক আহমদ বলেছিলেন, ক্রমাগত শর্ট বলে আক্রমণ চালিয়ে যেতে। সেটাই করেছেন ক্যারিবিয়ান পেসাররা। সাফল্য এসেছে তাতে।\nযদিও সরফরাজ আহমেদ ম্যাচ খেলে উঠে বলেছিলেন, আমরা জানতাম ওয়েস্ট ইন্ডিজের বোলাররা ঠিক কেমন বোলিং করবে! কিন্তু আমরা পরিকল্পনামাফিক খেলতে পারলাম না। তাই এই বিপর্যয়।\nমুস্তাক আহমেদ অবশ্য পাকিস্তানের বিরুদ্ধে নিজের পরিকল্পনার কথা সংবাদমাধ্যমের সামনে তুলে ধরেছেন।


উজানিবেলায় প্রত্যাবর্তন – Bangla Books । বাংলা বই\nরাধারমণ – অভিজিৎ চৌধুরী উজানিবেলায় প্রত্যাবর্তন\nরাধার প্রদেশ থেকে প্রত্যাবর্তন করেছেন বেশ কয়েক মাস অতিক্রান্ত হয়েছে। ব্যাসদেবের মহাভারত রচনার কার্যে অনভিপ্রেত সাময়িক বিরতি ঘটেছে। কৃষ্ণের তিরোধানের পর তিনিও অনেকাংশে বিভ্রান্ত। নায়কের প্রস্থান বীরোচিত হয়নি। অতিরঞ্জনের লঘু কাব্যও তিনি পরিহার করতে পছন্দ করেন। তবুও কোথাও যেন শূন্যতার হাহাকার রয়েছে। এই মহাকাব্যে তিনিও স্বয়ং চরিত্র। মাতা সত্যবতীর আহ্বানে কৌরব বংশের ইতিহাসে তাঁর প্রবেশ। লোকক্ষয়কারী মহাযুদ্ধের বহু পূর্বেই তিনি মাতা সত্যবতাঁকে হস্তিনাপুরের রঙ্গমঞ্চ থেকে সরিয়ে নিয়ে গেছেন। কিন্তু তাঁর দূরে সরে থাকা সম্ভব হয়নি, বার বার অংশ নিতে হয়েছে; যদিও যাবতীয় ঘটনার নিয়ন্ত্রক ছিলেন কৃষ্ণ। বিপুলা ভারতবর্ষের বীরভূমি আর্যাবর্ত। ক্ষত্রিয় পুরুষদের হাতে সমূহ অস্ত্রসম্ভারে ভীষ্ম, দ্রোণ, অর্জুন, কর্ণ, অশ্বত্থামা প্রভৃতি সকলেই বিবিধ অস্ত্রাদি দ্বারা সজ্জিত। কৃষ্ণ চেয়েছিলেন এই মরণমুখী সভ্যতাকে ক্ষত্রিয়মুক্ত করতে, ধ্বংস হোক যাবতীয় অস্ত্রসম্ভারের। ব্যক্তির শৌর্যের প্রাবল্য থাকলে ভাগবত অর্থনীতি, রাজনীতি সম্পূর্ণতা পায় না। কেশবও বার বার এসেছেন কৃষ্ণদ্বৈপায়ন ব্যাসদেবের কাছে। তিনি ব্যাসদেবের বিভূতিময় সত্তা সম্বন্ধে শ্রদ্ধাশীল ছিলেন। মাতা সত্যবতী মনে করতেন তাঁর লেখকপুত্রের মধ্যে ঈশ্বরের অংশসম্ভব তেজ রয়েছে। এই তেজ ধর্মের এবং কবিত্বের। রাধার কাছে তিনি ধর্ম প্রার্থনা করেছেন কারণ তিনি জানতেন কুরুক্ষেত্রের যুদ্ধের প্রস্তুতিকালের কৃষ্ণ এবং রাধার প্রেমে বিজড়িত রাধারমণ ভিন্ন ব্যক্তি। কৃষ্ণা দ্রৌপদী এর মুখ্য কারণ।\nদ্রৌপদী কি শুধু সখা কৃষ্ণের? যজ্ঞাণি থেকে উদ্ভূত যাজ্ঞসেনীর চরিত্রনির্মাণে তাঁর কবিত্ব যাবতীয় ব্যয় করেছেন ব্যাস। এই মহাকাব্যে ভারতবর্ষের জাতি-বর্ণ-সমাজ মিলেমিশে গেছে। নারী ও শূদ্রের সমান। অধিকার রয়েছে এই কাব্যপাঠে। কবি ব্যাসদেব অন্তরাল থেকে প্রত্যক্ষ করেছেন কৃষ্ণ স্বয়ং কতখানি প্রভাবিত পাঞ্চালীর দ্বারা। একটি কৃষ্ণবর্ণের মানুষ যুদ্ধের নিত্য রক্তপাত প্রত্যক্ষ করে এবং অনুঘটকের ক্ষিপ্রতায় সংঘটিত করে উপভোগ করছেন পাঞ্চালীর প্রেম। ঋষি হয়েও তিনি জানেন কেশব প্রকৃতপক্ষে কবি এবং প্রেমিক। দ্রৌপদীর প্রেমে তিনি। যে স্বাভাবিক বুদ্ধিও হারিয়ে ফেলেছেন– ব্যাসদেব ভারতবর্ষ পরিব্রাজন কালেও লোকমুখে সেই গুঞ্জন শুনতে পেয়েছেন। দ্রৌপদীর প্রেমাগ্নিতে পুড়ে পুড়ে স্বয়ং কেশবও রাধাকে নিজের জীবন থেকে সরিয়ে দিচ্ছেন। পাপের ভারে তিনিও জর্জরিত। ইতিহাসের কথকের তাই রাধার কাছে। প্রত্যাবর্তনের কোনো পথ নেই। শুধুমাত্র ভবিষ্যতের কবির কাছে এই নারীকে সমর্পণ করা ভিন্ন ব্যাসদেবেও পরিত্রাণ নেই।\nলিপিকরের সাক্ষাৎ নেই দীর্ঘ দিবস। অবশেষে গণেশের সাক্ষাৎ পাওয়া গেল মন্দাকিনীর তীরে। ব্যাসদেবকে দেখেই গণেশ বললেন, ‘লিপিকরের স্থূল কর্মে আমার আর স্পৃহা নেই। এই কার্য থেকে এবার আপনি আমাকে অব্যাহতি দিন।’\n–কেন? এক নিয়ম-সংযত ক্রমিকতার কারণে ভগবান ব্রহ্মা এই দায়িত্ব আপনাকে অর্পণ করতে বলেছিলেন।\n–ভয়ংকর হিনাদে বসুন্ধরা পরিব্যাপ্ত, অশ্বত্থামা রোদন করছেন। কলি তার শাখা বিস্তার করেছে। আর সম্ভব নয় সভ্যতার অবলুপ্তির মর্মান্তিক বর্ণন শ্রবণ ও তার অনুগমন।\n–কিন্তু হে দেব গণেশ, কাম-লোভ-মোহ-মদ-মাৎসর্য অতিক্রম করে সবারই তো মোক্ষজয়ের যাত্রা শুরু হবে।\n–মোক্ষধর্ম সবার জন্য নয়, মহাত্মন। আমি জনগণনায়ক, তাদের অর্থাৎ সাধারণ মানুষের মুক্তির বার্তা কোথায়? আপনি মোক্ষতত্ত্ব সম্পর্কে সম্পূর্ণ অবগত, কারণ জন্মলগ্নেই আপনি পিতার সঙ্গে তপস্যায় গেছিলেন। কিন্তু সাধারণ মানুষ যারা এই অনাদি সংসার পরম্পরা ধারণ করে ধর্ম পালন করছে, তাদের কথা মহাভারতে কোথায়? এই উপলব্ধি প্রাপ্ত না হলে আমি আর লিখব না।\n–প্রিয় লিপিকর, এই মহাভারতের অপর নাম পঞ্চম বেদ। নারী, শূদ্র সকলেই পাঠ করে মোক্ষমার্গের শ্রেষ্ঠত্ব অনুভব করতে পারবে। আমার এই মহাভারত একদিকে যদি কামশাস্ত্র হয় তবে অন্যদিকে মুক্তিকামীর সাধনগ্রন্থ।\nগণেশ বললেন, ‘এই হিনাদ আমার আত্মার ক্ষয় ঘটাচ্ছে। অস্ত্রের নিবীর্যিকরণের উত্তরান্তেও কেন এই হিনাদ শ্রুত হচ্ছে?’\n–আসলে আপনি লিপিকরের স্থূল কর্ম অতিক্রমণ করেছেন। নিজস্ব কল্পনা মিশ্রিত হয়েছে এবং আপনার আত্মার ক্রন্দনধ্বনি অস্ত্রের হিনাদের মতোই আকাশ-পাতাল পরিব্যাপ্ত করছে। এই কালে এর বাইরে উপনীত হওয়ার কোনো উপায় ব্যাসের জানা নেই। ধর্ম, রাজনীতি, সমাজনীতির দুরূহ অভিসন্ধিগুলি আপনিও আত্মস্থ করেছেন। তাই আসুন আমরা আবার মহাভারতের কালে প্রবেশ করি। বিবৃতিকারের কার্যও তো সমাপ্ত করতে হবে।\n–আমি অঙ্গীকারবদ্ধ, নতুবা যে-কালে স্বয়ং রাধারমণ নিষ্কামভাবে রাজধর্ম পালন করেননি, যুদ্ধ শুধুমাত্র প্রতিশোধের ভাবনায় সংকীর্ণ, শ্রীরাধিকার প্রেম লাঞ্ছিত এবং নিতান্ত কুয়াশাচ্ছন্ন ভবিষ্যতের গর্ভে উৎক্ষেপিত– সেই কালের শ্ৰতিলিখন আমার পক্ষে অসম্ভব ছিল। সমাজে পশুশক্তির প্রাবল্য রয়েছে, ধর্মরাজ যুধিষ্ঠিরের ধীরতাও নষ্টপ্রাপ্ত এবং রাধারমণ প্রত্যক্ষ পক্ষপাতে জড়িয়ে পথভ্রষ্ট সেই কালকে বর্তিকা দর্শাতে পারে সাধারণ জনতার ঔচিত্যবোধ।\n–হে গণেশ, আমি কালের দর্পণ রেখে গেলাম। প্রতিবিম্বের বিচার আমাদের কার্য নয়। এই কালে দাঁড়িয়ে আমরা ব্ৰহ্মবাদীও হতে চাই না। কবিত্ব তাই নিরপেক্ষ নয়। যুদ্ধের যাবতীয় পাপটুকু আত্মস্থ করছেন রাধারমণ কৃষ্ণ, আর তাঁকে পরিক্রম করছেন শ্রীরাধিকা। কিন্তু বার্তা অব্যক্ত থাকা শ্রেয়। রাধিকার গর্ভস্থ ভ্রূণ যেদিন জন্ম নেবে, পৃথিবীতে শুদ্ধসত্ত্ব প্রেম পুনরায় প্রত্যাবর্তন করবে। মহাকালের সেই বীজ অপ্রকাশিত থাকবে না, আলোর অভিমুখে তার যাত্রা শুরু হয়েছে, ফলে আপনার আত্মগ্লানির কোনো কারণ নেই। এই অক্ষমতা লেখক ব্যাসের, লিপিকরের নয়।\nগণেশ সম্মত হলেন। অবশেষে।


দলীয়দের জেলা প্রশাসক নিয়োগ দিয়ে সরকার গণতন্ত্রের কফিনে শেষ পেরেকটি ঢোকাল – comillaweb.com\nআমি প্রথমে বুঝতে পারিনি, সরকার এ অতি গুরুত্বপূর্ণ বিষয়-জনগণের অধিকারকে মাটিচাপা দিয়ে তাদের আয়েত্বে নেয়ার সব ব্যবস্থা করে ফেলেছে। আসলে আমার মাথায়-ই ধরেনি, সরকারের এমন হঠকারীতামূলক সিদ্ধান্তের ব্যাপারটি। যেখানে রাষ্ট্রের শাসনতন্ত্রের মূলভিত্তি জনগণের ক্ষমতায়ন নিশ্চিত করতে স্থানীয় সরকার শক্তিশালী করণে গণতন্ত্রের কোনো বিকল্প নেই, সেখানে সরকারের এমন আচরণ গণতন্ত্রকে গলাটিপে হত্যা করা নয় কি? সরকার তো বরাবরই সংবিধান লঙ্ঘন করে দেখিয়ে দিল, যে করে হোক তারাই আবার ক্ষমতায় আসছে। আগামী নির্বাচনে বিজয়কে নিশ্চিত করতেই হয়তো এখন থেকে তাদের নীলনকশা বাস্তবায়ন শুরু করেছে তারা। বলে রাখা ভাল, আমি কোনো রাজনীতির সঙ্গে জড়িত নই। ভ্রান্তধারার রাজনীতিকে বরাবরই ঘৃণা করি এবং এর বিরুদ্ধে যতটা সম্ভব লেখালেখিও করে আসছি দীর্ঘদিন যাবৎ। কেউ যদি মনে করেন, কোনো দলপ্রীতির ঘোরে আমার এ লেখা, তাহলে চরম ভুল করবেন। বিষয়টি আমাকে বেশ ভাবিত করেছে বলেই দু’ চার লাইন লিখে মনের ভাবটা প্রকাশ করার অভিপ্রায় মাত্র।\nস্থানীয় সরকার যে কতটা গুরুত্ব বহন করে একটি দেশ ও জাতির জন্য এবং ক্ষমতায় টিকে থাকা কিংবা ক্ষমতায় আসার জন্য, এটা বিগত অন্যান্য সরকারের চেয়ে বর্তমান সরকার যে বহুগুণে বেশি বোঝে এটাই প্রমাণ করলেন তারা। ইউনিয়ন পরিষদ থেকে শুরু করে সিটি করপোরেশন পর্যন্ত স্থানীয় সরকারগুলোকে শক্তিশালী করার জন্য দীর্ঘদিন ধরে দাবি জানিয়ে আসছে দেশের বিশিষ্ট বিশিষ্ট ব্যক্তি, সমাজ, প্রতিষ্ঠান ও কিছু কিছু রাজনৈতিক দলও। দেশের সার্বিক উন্নয়ন এবং সাংবিধানিক অবস্থার উন্নতিকল্পে উপজেলা পরিষদ কিংবা ইউনিয়ন পরিষদের মতো জেলা পরিষদেরও নির্বাচিত প্রতিনিধি থাকা বাঞ্জনীয়। আর এ ধারাবাহিকতাই তৈরি করে পরিপক্ক ও দক্ষ রাজনৈতিক। কিন্তু সরকার এ গণতন্ত্রের ধারাবাহিকতাকে গলাটিপে হত্যা করে লাশের উপর দাঁড়িয়ে নৃত্য প্রদর্শন করে দেখিয়ে দিলেন যে, তারা এমন কোনো কাজ নেই যা করতে পারেন না।\nবিশেষজ্ঞরা মনে করছেন, সরকার দলীয় নেতাদের স্থানীয় ক্ষমতাকে অপব্যবহার করার মন্ত্রে দীক্ষা দিয়ে আবার ক্ষমতায় আসার অপকৌশল হিসেবেই নির্বাচনকে ব্যতিরেকে যে জেলা পরিষদ প্রশাসক নিয়োগ দিয়েছেন, এটা আর বলার অপেক্ষা রাখে না। দিনের আলোর মতই এখন স্পষ্ট তাদের এ সংবিধান লঙ্ঘন করে দেশের তিন পার্বত্য জেলা ছাড়া ৬১ টি জেলা পরিষদে প্রশাসক নিয়োগের বিষয়টি। যদিও আমরা লক্ষ্য করছি, কোনো কোনো জেলায় স্বয়ং সরকারী দলের নেতা-কর্মীদের মধ্যে জেলা পরিষদের প্রশাসক নিয়োগ নিয়ে হট্টগোল শুরু হয়েছে। তারা হয়ত বোঝে ফেলেছে সরকারের এ দুর্ভিসন্ধিমূলক আচরণ জনগণের উপর খড়গ উঠবে এবং তা তাদের একটি অংশের উপরেও প্রভাব ফেলবে। অথচ সরকার বলছে, স্থানীয় সরকার প্রতিষ্ঠানকে শক্তিশালী করার জন্যই নাকি তাদের প্রতিশ্র“ত এ নিয়োগের অংশ এটি! আমরা দেখেছি, বর্তমান মহাজোট সরকারের সময় ইউনিয়ন পরিষদ, পৌরসভা, কয়েকটি সিটি করপোরেশন নির্বাচনের সঙ্গে উপজেলা পরিষদ নির্বাচনও অনুষ্ঠিত হয়েছে। এসব নির্বাচন সুষ্ঠুভাবে সম্পন্ন করতে পারায় সরকার প্রশংসাও পেয়েছে বিভিন্ন মহল থেকে। কিন্তু উপজেলা পরিষদ নির্বাচনের পর জেলা পরিষদকে কার্যকর ভূমিকায় নিয়ে আসতে সরকার প্রয়োজনীয় পদক্ষেপ নিতে পারেনি। এটা সরকারের ব্যর্থতাই প্রমাণ করে।\nতাদের বোঝা উচিৎ ছিল, জেলা পরিষদের ইতিহাস দুইশ’ বছরের পুরনো। ১৯৮৮ সালে এরশাদ সরকারের আমলে জেলা পরিষদ আইন প্রণয়ন করা হয়। কিন্তু বিগত ২২ বছরেও জেলা পরিষদ নির্বাচন অনুষ্ঠান করা সম্ভব হয়ে উঠেনি। এমন অবস্থায় নির্বাচিত জেলা পরিষদ নিঃসন্দেহে বড়ধরনের ভূমিকা রাখতে সক্ষম হতো। নির্বাচিত ব্যক্তিরা জেলার উন্নয়ন কাজে প্রত্যক্ষভাবে যুক্ত হয়ে নিজেদের প্রয়োজনীয় বিষয়াদি উপস্থাপন অতঃপর প্রয়োজন মেটাতে পারতো। এ ক্ষেত্রে জেলা পরিষদ একটি গুরুত্বপূর্ণ স্থানীয় সরকার প্রতিষ্ঠান-এটা কি সরকার অস্বীকার করতে পারবে? একটি জেলার ইউনিয়ন পরিষদ, উপজেলা পরিষদ ও জেলা পরিষদ যদি নির্বাচিত প্রতিনিধি দ্বারা পরিচালিত হয়, আমলাতন্ত্র ও দলতন্ত্র থেকে যদি মুক্ত থাকতে পারে. তাহলে সেই জেলার উন্নয়নসহ প্রতিটি ক্ষেত্রের অগ্রগতি দৃষ্টান্ত স্থাপন করে।\nযদিও সরকারের পক্ষ থেকে এখন বলা হচ্ছে, যথাশিগগির জেলা পরিষদে নির্বাচনের উদ্যোগ নেয়া হবে। এ ক্ষেত্রে জেলা পরিষদে নির্বাচিত প্রতিনিধি দায়িত্ব নেয়ার আগ পর্যন্ত বর্তমান নিয়োগপ্রাপ্ত জেলা প্রশাসকরাই দায়িত্ব পালন করবেন। কিন্তু আমাদের প্রশ্ন, যেখানে সরকারই সংবিধান লঙ্গন করে এ অনৈতিক পহ্নায় তাদের নিয়োগ দিলেন, সেখানে এমন গুরুত্বপূর্ণ পদে আসীনরা কি তাদের নিজেদের ও দলের জন্য অনৈতিকতার পথ পরিহার করতে পারবেন? আমরা তো মনে করি, সরকার এ ন্যক্কারজনক কর্মকাণ্ডের মধ্যদিয়ে গণতন্ত্রের কফিনে শেষ পেরেকটি ঢোকাল। পরিশেষে আমরা আশা করছি, গণতন্ত্রের সঠিক চর্চা বজায় রাখতে সরকার দ্রুত জেলা পরিষদের মত একটি গুরুত্বপূর্ণ পরিষরদে নির্বাচন অনুষ্ঠানের ব্যবস্থা করবে। এবং সকল দল ও মতের প্রার্থীদের অংশগ্রহণের পথকে সুগম করতে সব রকমের প্রয়োজনীয় ব্যবস্থা গ্রহণ করবে। আর তবেই বোঝা যাবে যে, সরকার জনগণের কতা কল্যাণ বয়ে আনতে কাজ করছে।\nলেখকঃ কবি, কলামিস্ট ও সংগঠক, গৌরীপুর, দাউদকান্দি, কুমিলা।\npolitics of bangladesh বাংলাদেশ\t2011-12-20\nPrevious কুসিক নির্বাচন বহিরাগতদের অবস্থান নিষিদ্ধ ॥ ঝুঁকিপূর্ণ কেন্দ্রে নিরাপত্তা ব্যবস্থা\nNext কচুয়ায় বিজয় দিবস উপলক্ষে রঙ্গিন টিভি কাপ ফুটবল টুর্নামেন্টের উদ্বোধন


পহেলা মে মধ্যরাত থেকে জেলেরা মেঘনায় ইলিশ ধরবে পহেলা মে মধ্যরাত থেকে জেলেরা মেঘনায় ইলিশ ধরবে – নাগরিক এক্সপ্রেস\nপহেলা মে মধ্যরাত থেকে জেলেরা মেঘনায় ইলিশ ধরবে\nমো. তুহিন ফয়েজ: সারাদেশসহ চাঁদপুরের মতলবে মার্চ-এপ্রিল দু’মাস নিষেধাজ্ঞা শেষে পহেলা মে বৃহস্পতিবার মধ্যরাত থেকে পদ্মা-মেঘনায় মাছ ধরতে শুরু করবে মতলবের জেলেরা। ৩০ এপ্রিল মধ্য রাত পর্যন্ত নিষেধাজ্ঞা। দীর্ঘ দু’মাস পর শুক্রবার থেকে নদীতে মাছ ধরতে নদীতে নামছে মতলব উত্তরের ৮ শহস্রাধিক জেলে। যদিও করোনার কারনে এবারে মেঘনার মতলব উত্তরে ৩০ কি.মি.নদী ছিল অনেকটাই অরক্ষিত।\nইলিশ গবেষক, বিশিষ্ট মৎস্য বিজ্ঞানী, চাঁদপুর মৎস্য গবেষণা ইনস্টিটিউটের মুখ্য বৈজ্ঞানিক কর্মকর্তা ড. আনিছুর রহমান বলেন, চলতি মৌসুমে তাদের গবেষণার ফলে যা তথ্য উপাত্ত মিলেছে-তাতে আশা করা যাচ্ছে, বিগত বছরের চেয়ে এবার আরো বেশি পরিমাণ ইলিশ আহরণ করতে পারবে জেলেরা। ফলে গত বছরের ৫ লাখ ৩৩ হাজার মেট্রিক টন ইলিশের উৎপাদন ছাড়িয়ে সাড়ে পাঁচ লাখ মেট্রিকটনে উন্নীত হবে।\nজাতীয় মাছ ইলিশ রক্ষায় সরকার প্রতি বছরের অক্টোবর মাসে মা ইলিশ রক্ষায় ২২ দিন ও জাটকা ইলিশ রক্ষায় মার্চ-এপ্রিল দু’ মাস নদীতে মাছ ধরার ওপর নিষেধাজ্ঞা আরোপ করে আসছে। নিষেধাজ্ঞা চলাকালে মেঘনা নদীর মতলব উত্তরের ষাটনল থেকে লক্ষ্মীপুরের চরআলেকজেন্ডার পর্যন্ত ১ শ’ কি.মি এবং পদ্মার ২০ কি.মি. এলাকায় সকল প্রকার মাছ ধরা নিষিদ্ধ ঘোষণা করা হয় । যার ৬০ কি.মি.পড়েছে চাঁদপুর এলাকায় এবং মতলব উত্তরেই ৩০ কি.মি.।


শিশুর ঝরনা ক্লান্ত? একটি আশীর্বাদ ওয়ে অনুষ্ঠান চেষ্টা করুন\nআশীর্বাদ ওয়ে নাভাজো Navতিহ্যের মূলের নিরাময় অনুষ্ঠান ceremony অসুস্থতা নিরাময়ের উদ্দেশ্যে না হলেও, একটি আশীর্বাদ ওয়ে হ'ল একটি অত্যন্ত আধ্যাত্মিক এবং ব্যক্তিগত অনুষ্ঠান যা দুর্ভাগ্য এড়াতে, বাড়ির সুরক্ষা এবং এমনকি গর্ভাবস্থায় আশীর্বাদ করার জন্য ডিজাইন করা হয়। একটি আধুনিক ব্লেসিংওয়ে theতিহ্যবাহী শিশুর ঝরনার একটি জনপ্রিয় বিকল্প হয়ে উঠেছে, যা কোনও মহিলাকে সন্তানের জন্য উপহারের দিকে মনোনিবেশ করার চেয়ে মাতৃত্বের পরিবর্তনের জন্য প্রস্তুত করে।\nএকটি আশীর্বাদ ওয়ে হ'ল মা-হতে-থাকার সময়টি তার নিকটতম মহিলাদের সাথে তার গর্ভাবস্থার শেষের দিকে জড়ো হওয়া এবং তার আসন্ন জন্ম অভিজ্ঞতার জন্য ইতিবাচক শক্তি অর্জন করার সময়। এটি সাধারণত মহিলাদের জন্য একটি অনুষ্ঠান, যা একটি মিডওয়াইফ বা দোলা দ্বারা পরিচালিত হতে পারে, তবে বন্ধু বা প্রত্যাশিত মায়ের পরিবারের পক্ষে পরিকল্পনা এবং সম্পাদন করা সহজ।\nআমি আমার বন্ধুদের জন্য অনেক আশীর্বাদপথ পরিচালনা করেছি এবং নীচের ফটোগুলিতে আশীর্বাদদারের আনন্দিত প্রাপক ছিল। আমার অভিজ্ঞতায়, আশীর্বাদ ওয়ে অনুষ্ঠানটি মা-থেকে-মাকে আরও আত্মবিশ্বাসী ও সমর্থন বোধ করতে সহায়তা করে কারণ সে জন্ম দেওয়ার শক্তিশালী অভিজ্ঞতায় চলে যায়। এটি একটি ক্ষমতায়নের ঘটনা যা গর্ভবতী মহিলাকে মা হিসাবে জীবনে তার নতুন ভূমিকার জন্য মানসিক এবং আধ্যাত্মিকভাবে তৈরি করতে সহায়তা করে।\nএকটি আধুনিক দিনের আশীর্বাদপথের সময় আশা করা পাঁচটি সাধারণ ক্রিয়াকলাপ এখানে:\n1. জন্মের নেকলেস তৈরি করা\nপ্রতিটি মহিলা আশীর্বাদপথে একটি বিশেষ পুঁতি নিয়ে আসে। তারা একটি বৃত্তে এবং এক এক করে বসে, গর্ভবতী মাকে তার জপমালা অর্পণ এবং মা হিসাবে তার অভিজ্ঞতার জন্য আশীর্বাদ সহ।\nআশীর্বাদ কবিতা, প্রার্থনা, প্রজ্ঞার শব্দ বা সাধারণ ইচ্ছা হিসাবে আকারে হতে পারে। জপমালা পরে একসাথে একটি নেকলেস বা ব্রেসলেট হিসাবে স্ট্রিং করা হয়, যাতে মা থেকে পরিশ্রম করার সময় কাছাকাছি থাকতে পারে বা কাছাকাছি থাকতে পারে।\nযে মহিলারা আশীর্বাদপথের জন্য শারীরিকভাবে উপস্থিত হতে অক্ষম, যেমন দাদী বা দূরের বাসিন্দা নিকটতম বন্ধু, তারা সময়ের আগে পুঁতি এবং আশীর্বাদ পাঠাতে চাইতে পারেন।\nপুঁতিগুলি তার জীবনে বিশ্বস্ত মহিলাদের সমর্থন করার জন্য একটি শারীরিক অনুস্মারক হিসাবে কাজ করে, যাতে সে শ্রমের সময় এই শক্তিকে ডাকে।\n2. স্ট্রিং অনুষ্ঠানের সাথে সংযোগ স্থাপন\nস্ট্রিং বা সুতার একটি স্পুল প্রতিটি মহিলার কব্জির চারদিকে আবৃত থাকে যখন প্রত্যেকে একটি বৃত্তে বসে। তারপরে মহিলারা স্ট্রিংয়ের পৃথক টুকরো কেটে তাদের কব্জির চারদিকে বেঁধে রাখেন, যতক্ষণ না গর্ভবতী মা শ্রমে না যায় wear শ্রম শুরু হলে, আশীর্বাদপথের পরিচারকদের ফোন বা পাঠ্য দ্বারা অবহিত করা হয়। তারপরে তারা তাদের কব্জিতে স্ট্রিং কেটে মহিলার নিরাপদ, সহজ এবং আনন্দময় জন্মের জন্য একটি প্রার্থনা জানান। জন্মের আগে অবধি স্ট্রিং ব্রেসলেট পরা মহিলারা হ'ল গর্ভবতী মহিলাকে তাদের চিন্তাভাবনা এবং প্রার্থনায় রাখেন।\n৩. জন্ম শিল্প তৈরি করা\nএকটি শিল্প প্রকল্প আসন্ন জন্ম অভিজ্ঞতা উদযাপন করার একটি মজাদার উপায়। সাধারণ কারুশিল্পের উপকরণগুলি অনুপ্রেরণামূলক চিত্র এবং বার্তা সহ ছবি, আঁকা শিলা, প্রার্থনা পতাকা বা শিল্পের অন্যান্য টুকরা তৈরি করতে ব্যবহার করা যেতে পারে। জন্মের দিকে নিয়ে যাওয়া দিনগুলিতে, মা বিশ্বাস এবং আশ্বাসের জন্য এই ছোট্ট শিল্পের দিকে নজর দিতে পারেন।\nগোষ্ঠীটি সহযোগী হতে পারে এবং একটি বারথিং ভিশন বোর্ড তৈরি করতে বা নতুন বাচ্চার জন্য একটি পাখির জন্য স্কয়ারগুলি একসাথে সেলাই করতে পারে।\nগর্ভবতী মা তাঁর বার্তিং জায়গাতেও এই শিল্প স্থাপন করতে পারেন, যেখানে শ্রম দেওয়ার সময় তিনি এটিকে তাত্পর্যপূর্ণ করতে সাহায্য করতে পারেন।\n৪. মাকে লাঞ্ছিত করা\nআশীর্বাদী মা পুরোপুরি অসম্পূর্ণ এবং লালিত বোধ করার জন্য একটি বিশেষ সময়, নিজের শ্রুতিতে যাওয়ার আগে, যতটা সম্ভব উজ্জীবিত, স্বাচ্ছন্দ্যময় এবং আনন্দিত হন, তার আবেগের কাপটি কাঁধে ভরাবেন।\nউষ্ণ জল এবং সুগন্ধযুক্ত ফুলের একটি বড় পাত্রে তার পা স্নান করার সময় তিনি একটি সজ্জিত চেয়ারে বসতে পারেন। তার বন্ধুরা তার কাঁধ, হাত ও পা ম্যাসেজ করতে পারে, তার চুলগুলিতে বৌদ্ধ ফুল বানাতে পারে এবং তার পায়ের আঙ্গুলগুলি আঁকতে পারে।\nকিছু গর্ভবতী মহিলা ম্যাসেজ করা পছন্দ করেন না, তাই প্রত্যাশিত মাকে সবচেয়ে বেশি সম্মানিত এবং আদরের বোধ করবে এমন কিছু করা সর্বদা ভাল।\n5. পেট সাজাইয়া\nশরীরের পেইন্ট বা মেহেদি মহিলার পেটে শোভিত করতে ব্যবহার করা যেতে পারে, যা তাকে উদযাপিত এবং সুন্দর বোধ করতে সহায়তা করে। কিছু মহিলা বেলি কাস্ট, তার গর্ভবতী ধড়ের একটি প্লাস্টার কাস্ট তৈরি করা উপভোগ করেন যা এটি শুকানোর পরে সজ্জিত এবং শিল্প হিসাবে প্রদর্শিত হতে পারে।\nআশীর্বাদ ওয়ে সাধারণত পুষ্টিকর খাবার এবং পানীয় ভাগ করে শেষ হয় এবং পিতাকে বৃত্তে স্বাগত জানানোও অন্তর্ভুক্ত করতে পারে। গান, বেলী নাচ এবং জন্মের গল্প ভাগ করে নেওয়া, উদযাপনের অন্তর্ভুক্ত করার জন্য অন্যান্য মজাদার ক্রিয়াকলাপ।\nঅংশীদারী উপহার হিসাবে, শ্রম শুরু হয়েছে এমন বিজ্ঞপ্তি পেলে আশীর্বাদপথের পরিচারকদের আলোতে মোমবাতি দেওয়া যেতে পারে।\nবৃষ রাশির আজকের নতুন চাঁদটি নিজেকে চিকিত্সা করার উপযুক্ত অজুহাত\nএইচ অ্যান্ড এম এর নতুন সচেতন সংগ্রহ থেকে আমাদের শীর্ষে বাছাই\nআমার মিনিমালিস্ট পরিবারের সবাই2টি স্যুটকেসের বাইরে বেঁচে থাকে। এখানে এটি কি মত\n10 টি লক্ষণ আপনি নিজের জীবনের প্রেম সন্ধান করতে চলেছেন\nকমিউনিটি এবং অ্যাথলিজারের ভবিষ্যতকে জয় করতে কার্বন 38 প্রতিষ্ঠাতা\nএই সহজ সংযোজন সহ আপনার স্মুথিকে একটি অতিরিক্ত পুষ্টি কিক দিন


মানুষ কেনো বহুগামী হয় ? – আলোকিত প্রতিদিন\nমানুষ কেনো বহুগামী হয় ?\nআগস্ট ১০, ২০১৮ অক্টোবর ১০, ২০১৮ আলোকিত প্রতিদিন #\nচৌধুরী আলম: গতকাল পড়ন্ত বিকেলে, কোনো নেশায় যখন ঘোরে ড়ুবতে পারেনি। ঠিক তখন মদের নেশাটাও বাড়ছিল মনের অজান্তে একাকী বিরহে। সর্ববিষয়ের উপর সঙ্গিনীও ছিল আকর্ষণীয়, তবে পূর্বের ঝুল বারান্দায় নয়৷ তাই হাসিঠাট্টার একপর্যায়ে চোখেরস দীর্ঘ চুমুতে এই রূপ নেয়, যার চূড়ান্ত এক পরিণতি ঘটে অনাকাঙ্ক্ষিত রঙ্গীন বিছানায়। চৌধুরী প্রায় সময় এভাবে বিভিন্ন রমনীর সঙ্গে সম্পর্কে জড়ান ঠিক বুঝে ওঠার পূর্বে। এটা কোনো সমস্যা হতো না চৌধুরীর, যদি সে বিবাহিত হতেন। চৌধুরী প্রায় সময় মনে করেন, তাঁর এই যৌনাকাঙ্খা স্বাভাবিক ব্যাপার৷ তবে স্ত্রী না থাকা সত্ত্বেও এমনটা করা ঠিক নয়।\nএকটি প্রাইভেট কোম্পানির এক তৃতীয়াংশ জনবল তাঁর কাছে প্রতারণার অভিযোগ নিয়ে আসেন । — একটি দম্পতি বা যুগলের যে কোনো একজন অন্য একজনের সঙ্গে প্রতারণা করেছেন, এ অভিযোগই বেশি। আর অনেক যুগলের কাছেই অভিযোগ হলো, যৌন জীবনে সৎ থাকা। মানে একগামিতা করা অত্যন্ত গুরুত্বপূর্ণ ব্যাপার বলে মনে করেণ চৌধুরী সাহেব। এই বিষয়ে তিনি বলেন, ‘‘আমি সবসময় এমন মানুষের মুখোমুখি হই যাই, যে সকল লোকে বলেন, তাঁরা কোনোদিনই প্রতারণা করবেন না বলে প্রমানিত করতে ইচ্ছে প্রকাশ করেণ এবং তাঁদের সঙ্গী বা সঙ্গিনী এসব প্রতারণায় শিকার হন, তাহলে তাঁকে কখনো ক্ষমা করবেন না অবকাশ করেণ।”\nচৌধুরী সাহেব বলেন, ‘‘প্রায়ই দেখা যায়, তাঁদের মাঝে অনেকে এসে নতজানু হয়ে বসেন, কেননা, তাঁরা সত্যিকার অর্থে যৌন জীবনের সঙ্গী বা সঙ্গিনীর সঙ্গে প্রতারণায় শিকার করেছেন।”\nঅগনিত মানুষ, বিশেষ করে এই সমাজের তরুণ প্রজন্ম, একগামিতার বিষয়টি নিয়ে মোটেও বিভ্রান্ত নয়, কারণ এসব তরুন নিজ থেকেই একগামিতা করে থাকেণ। এ সম্পর্কের ক্ষেত্রে এটাই কি তাদের কাছে সবচেয়ে গুরুত্বপূর্ণ কিনা তা নিয়ে সন্দিহান থাকে সামাজিক মুখো‍ঁশ দাড়ি ভদ্র লোকের মনে। আবার কারো কারো মতে, একগামিতা আসলে পূর্বের ব্যাপার, যা শীঘ্রই আমাদের বর্তমান সমাজ থেকে পুরোপুরি হারিয়ে যাবে যাবে না বলেও মনে করেণ চৌধুরী সাহেব।\nপ্রাইভেট কোম্পানির ম্যডাম মনে করেন, একগামিতা হচ্ছে শুধু মাত্র পুরুষের আবিষ্কৃত। কখনো কখনো এ ধারণার মুখপাত্র হয় বিভিন্ন প্রশ্ন, যাকে সাংস্কৃতিক অর্জন বলেন অনেকে, বলাও যেতে পারে বলে মন্তব্যে ফুটে ওঠে। কিন্তু, এটা এক গুরুত্বপূর্ণ ব্যাপারও বলে কখনো মনে করেণ আবার করেণ না চৌধুরী।\nঅমল নাথ রায় চৌধুরী প্রায়সময় নেশাগ্রস্ত অবস্থায় অন্য রমনীদের সঙ্গে সম্পর্ক গড়েন। তিনি স্ত্রী ছাড়া অন্য কোনো রমনীর সঙ্গে একবারের বেশি সহমতে-সহবাস কখনো করেন না। যেসব সাময়িক সম্পর্কে কোনো ধরনের ঘনিষ্ঠতা চান না। তার মাঝে প্রথমতো হলো লিলাখেলা বা সহবাস। সম্ভবত-ভাবে চৌধুরীর শরীর কোনো এক ভাবে ক্লান্ত দূর করার সময় তার কুশল গরম রসের “অক্সিটকিন হরমোন’র” নিঃসরণ বন্ধ রাখতে পারে। এই হরমোন গুলো মানুষের মধ্যে ঘনিষ্ঠ সম্পর্ক গড়াতে অবশ্যই ভূমিকা রাখে। একমাত্র মা যখন তাঁর সন্তানকে বুকের দুধ খাওয়ান, তখন তাঁর শরীরে এই হরমোন ভাসতে থাকে। ফলে মা এবং সন্তানের মধ্যকার সম্পর্ক অত্যন্ত মধুর হয়।\nবিষয় হলো এই হরমোনের উপস্থিতির কারণে সাময়িক যৌনসম্পর্কও ভিন্ন রূপ নিতে পারে। যেমন,যে কোনো একজন সঙ্গী বা সঙ্গিনী অপরজনের প্রতি ঘনিষ্ঠতা অনুভব করতে শুরু করবে। অনেক যুগল এই ঝুঁকি এড়াতে একগামী হয়ে। সম্পর্কের বাইরে গিয়ে অন্য কোনো সঙ্গী বা সঙ্গিনীর সঙ্গে যৌন সম্পর্কে জড়াবেন না। রাণী কল্যানিও নিজের অতীতকে পেছনে ফেলে এখকার সময় একগামী সম্পর্কে রয়েছেন বলে মনে করেণ চৌধুরী সাহেব। তিনি তাঁর ছেলেবন্ধুকে মনে করেন একজন রক্ষণশীল ব্যক্তি। যৌন জীবনটা রাণী কল্যানির মতো উপভোগ করতে পারে না বা কখনো চায় না।\nরাণী কল্যানি বলেন, ‘‘যে কোনো পুরুষের সঙ্গে সম্পর্ক করা আর না করা নিয়ে আমার এখনও কোনো প্রকার আক্ষেপ নেই। কিন্তু, আমি অতীতের সেই উত্তেজনা বোধ স্থায়ী ভাবে আমার মাঝে মিস করি।”\nরাণী কল্যানি, তাঁর ছেলেবন্ধু যে সময় আরো উদার হবেন এবং যৌনমিলনের ব্যাপারটি তারা শুধু বেডরুমেই সীমাবদ্ধ রাখবেন না কখনোও। রাণী কল্যানির জন্য সেটা বহু উত্তেজনাকর ব্যাপার হবে বটে। যদি তাঁর ছেলেবন্ধু সেটা না করেন, তাহলে কী হবে ভাবতে থাকেন?\nপ্রাইভেট কোম্পানিক অধিনস্ত অফিসারের কাছে আরো এক ধরনের ক্লায়েন্ট আসেন, সে সকল যৌনচাহিদা তাঁদের সঙ্গী বা সঙ্গিনী পূরণ করতে পারেন না। অনেক সময় দেখা যায়, উভয়ের চাহিদা ভিন্ন কিংবা একজনের চাহিদা অন্যজনের পছন্দ মোতাবেক নয়। সেসব ব্যক্তিদের ক্ষেত্রে এ সম্পর্কটা একসময় এমন এক পর্যায়ে চলে আসে যে, উভয়ের কেউ না কেউ নিজের চাহিদা পূরণে জন্য অন্য কারো সঙ্গে সম্পর্কে জড়ান, এবং প্রতারণা তাঁদের কাছে অস্বাভাবিক কিছু বলে কখনো মনে হয় না। শুধু চাহিদা মিটানোই হলো মূল লক্ষভেদ।\nঅধিনস্ত অফিসার আরো মনে করেন, যৌনতা নিয়ে এমন কোনো ভাবে একক সমাধান আছে বলে মনে হয় না। যা সব ব্যক্তির জন্য প্রযোজ্য হতে পারে বলে মনে করেণ। কিছু ব্যক্তি এই সমস্যার সমাধানে খুঁজতে তাঁদের সম্পর্কটা কে উন্মুক্ত করে দেন আপাম জনতার দৃষ্টিতে। যেমন, যৌন জীবনে একগামী থাকার ব্যাপারটি তখন একেবারে বাদ দিয়ে দেন। রাণী কল্যানি এবং তাঁর ছেলেবন্ধু ঠিক এই ভাবে কাজটি করেছেন৷\nব্যক্তিবর্গ এই সিদ্ধান্ত নিয়েছেন যে, নিজেদের সম্পর্কের বাইরে সাময়িক সময়ের জন্য যৌন সম্পর্ক গড়বে। এ ক্ষেত্রে তাঁরা একে অপরকে কখনো-ই বাঁধা দেবেন না বলে প্রতিজ্ঞা করেন। রাণী কল্যানি অবশ্য জানেন, যে এভাবে-ই পরীক্ষা তাঁরা করেন, সেটা অত্যন্ত ঝুঁকিপূর্ণ এবং এ পরিক্ষ কোনো মজের ব্যাপারও নয়। তিনি বলেন, ‘‘সবসময় আমার কাছে উন্মুক্ত সম্পর্কের অর্থ এই নয় যে, আমি যা খুশি তা-ই করবো৷”\nতাঁদের সম্পর্কের ক্ষেত্রে আর কোনো সীমান্ত থাকে না, তাঁদের নিজের কৃতকর্মের জন্য দায় নিতে হয়। তিনি এমন কিছু করতে পারেন না, তাঁর নিজের এবং তাঁদের সম্পর্কের জন্য কিছু অংশ বিশিষ্ট ক্ষতিকর হতে পারে।\nএক্ষেত্রে পরকীয়াও একটি সম্পর্ককে দ্বার উন্মুক্ত করে। সেক্ষেত্রে এভাবে তাদের প্রতারণা হয়। তাদের সঙ্গী বা সঙ্গিনী বিষয়টি কোনোভাবেই মেনে নিতে চান না বলেই আজও তা হয় না প্রকাশ্যে।\n‘‘পরকীয়া এমন বিষয় উন্মুক্ত সম্পর্ক যা-ই হোক না কেন, উভয় ব্যক্তির মধ্যে তা সংকট ও সিমাবদ্ধতা তৈরি করতে পারে। আবার, এই সংকটের কারণে-ই একটি সম্পর্ক পরিপূর্ণ বৃদ্ধি পেতে পারে,” বলে মনে করেন অফিসার চৌধুরী সাহেব।\nআমাদের বর্তমান সমাজে এ একগামিতাই একমাত্র “অর্থবহ সম্পর্কের ধারণা করেন এবং তা সময়ের ব্যবধানে প্রকাশ পায় নয়ত পায় না”\nঅমল নাথ রায় চৌধুরী হলেন একজন সেক্স থেরাপিস্ট ও রাণী কল্যানি হলেন তার রূগী। অমল নাথ রায় চৌধুরীর কথায় মনে হয়, ‘‘এ একগামিতাই সম্পর্কের একমাত্র অর্থবহ যেমন করে ধারণা যায় না, আবার একগামিতার ধারণায় ব্যর্থও হয়নি।” জীবনের নানান প্রতিফলনের মাঝে ফলে একটি সন্ধীহান, কোন ভাবে এ সম্পর্ক গড়াবেন না, সেটা হতে পারে দিনের শেষে বা রাতের আঁধারে। সময়ের প্রতিচ্ছবিতে তাঁদেরকেই নির্ধারণ করতে হবে, অবশ্য অন্য কেউ সেটা কখনো সঠিক ভাবে প্রকাশ করে দিতে পারবে না।\n‘‘বিষয় হলো, যৌনতা অবশ্যই একক ও একান্ত ব্যক্তিগত ব্যাপার,” বলেন বিশ্বাষ করেন তার চলতি জীবন দশায় বিভিন্নস্থরে প্রবেশ ও গভেষনার মাধ্যমে অমল নাথ রায় চৌধুরী।\n← সাপাহারে পশুর হাটে বসবে জাল টাকা শনাক্তকরণ বুথ\nশেখ হাসিনার বিরু‌দ্ধে ষড়যন্ত্র হ‌য়ে‌ছে, এখ‌নো হ‌চ্ছে: কৃ‌ষিমন্ত্রী →\nড্রাইভিং লাইসেন্স ছাড়া চলবে না গাড়ি ( 133 )


প্রকাশ : ২৩ জুলাই ২০১৯, ২০:০৪\nপাস্তুরিত দুধের মান নিয়ে গবেষণা করায় ঢাকা বিশ্ববিদ্যালয়ের (ঢাবি) অধ্যাপক ড. আ ব ম ফারুককে হুমকি দেয়াসহ অবমাননার বিরুদ্ধে দেশের বিভিন্ন প্রান্তে নিন্দা ও প্রতিবাদের ঝড় উঠেছে। তবে এ বিষয়ে তার নিজ বিশ্ববিদ্যালয়ের শিক্ষক সমিতি আনুষ্ঠানিক বিবৃতি বা বক্তব্য দিতে দেরি করায় চারদিকে সমালোচনার ঝড় ওঠে। অবশেষে ঢাকা বিশ্ববিদ্যালয় শিক্ষক সমিতিও এ অধ্যাপকের পাশে থাকার ঘোষণা দিয়েছে।\nমঙ্গলবার বিশ্ববিদ্যালয়ের শিক্ষক সমিতির সভাপতি অধ্যাপক ড. এ. এস. এম. মাকসুদ কামাল এবং সাধারণ সম্পাদক অধ্যাপক শিবলী রুবাইয়াতুল ইসলামের স্বাক্ষরিত এক সংবাদ বিজ্ঞপ্তির মাধ্যমে এই ঘোষণা দেয়া হয়।\nবিজ্ঞপ্তিতে বলা হয়, সম্প্রতি ঢাকা বিশ্ববিদ্যালয়ের সদ্য অবসরপ্রাপ্ত অধ্যাপক আ ব ম ফারুকের পাস্তুরিত তরল দুধ নিয়ে একটি গবেষণা প্রকাশ করেন। আর এ গবেষণায় অ্যান্টিবায়োটিকসহ মানবদেহের জন্য ক্ষতিকর রাসায়নিক উপাদানসমূহের উপস্থিতি পাওয়া যায়। এ গবেষণার ফলাফল গণমাধ্যমে প্রকাশিত হওয়ার পর মৎস্য ও প্রাণিসম্পদ মন্ত্রণালয়ের একজন অতিরিক্ত সচিব গবেষণা-বিশ্লেষণকে ভুল এবং অধ্যাপক আ ব ম ফারুকের বিরুদ্ধে আইনগত ব্যবস্থা গ্রহণের হুমকি দিয়েছেন। এরই ধারাবাহিকতায় সম্প্রতি ৭১ টেলিভিশনের একটি টক-শােতে অধ্যাপক আ ব ম ফারুকের সাথে মৎস্য ও প্রাণিসম্পদ মন্ত্রণালয়ের অতিরিক্ত সচিব যে রূঢ় ও অসৌজন্যমূলক আচরণ করেছেন, তা অনাকাঙ্ক্ষিত ও শিষ্টাচার বহির্ভূত। ঢাকা বিশ্ববিদ্যালয় শিক্ষক সমিতি এমন আচরণের তীব্র নিন্দা জানিয়েছেন।\nগবেষণা সমালোচনাকারীদের উদ্দেশে বিজ্ঞপ্তিতে বলা হয়, কোনো গবেষণার ফলাফল ভুল অথবা শুদ্ধ, তা পাল্টা গবেষণার মাধ্যমে প্রমাণ করতে হয়। মন্ত্রণালয় এ ধরনের কোনাে পদক্ষেপ না নিয়ে গবেষকের বিরুদ্ধে ব্যবস্থা নেয়ার যে হুমকি দিয়েছে, তা যেকোনো গবেষকের গবেষণার স্বাধীনতার ওপর হস্তক্ষেপ। এ ধরনের ভয়ভীতি প্রদর্শন গবেষকদের গবেষণায় নিরুৎসাহিত করবে এবং তাতে জাতির প্রভূত ক্ষতি হবে বলে শিক্ষক সমিতি মনে করে।\nশিক্ষক সমিতি মনে করে, সংশ্লিষ্ট মন্ত্রণালয়/ব্যক্তিবর্গ এরই মধ্যে তাদের ভুল বুঝতে পেরেছেন। সরকারি সংশ্লিষ্ট সংস্থা এবং বিশ্ববিদ্যালয়সমূহ জনস্বার্থ সম্পর্কিত যে কোনাে বিষয়ে নিয়মিত গবেষণা পর্যালোচনা করবে এটাই স্বাভাবিক। জ্ঞান অন্বেষণ ও বিশ্লেষণের ফলাফল জনস্বার্থে প্রকাশ করা যেকোনো গবেষকের দায়িত্বের অংশ এবং মৌলিক অধিকার।\nগবেষণাটি জার্নালে প্রকাশ না করার ব্যাপারে বিজ্ঞপ্তিতে বলা হয়, অধ্যাপক আ ব ম ফারুক জনস্বার্থে তার গবেষণার ফলাফল উপস্থাপন করেছেন। Peer reviewed জার্নালে প্রকাশিত হওয়ার আগে কোনাে গবেষণার ফলাফল সভা, সেমিনার ও সম্মেলনে প্রকাশ করা যাবে না- এ ধারণাটিও সঠিক নয়।\nবিজ্ঞপ্তিতে আরো বলা হয়, ঢাকা বিশ্ববিদ্যালয় শিক্ষক সমিতি শুরু থেকেই এ সংক্রান্ত সকল তৎপরতা পর্যবেক্ষণ করে আসছে। গত ১৮ জুলাই শিক্ষক সমিতির কার্যকরী পরিষদের এক সভায় অধ্যাপক আ ব ম ফারুককে হেনস্থাসহ এ ধরনের অপচেষ্টার তীব্র নিন্দা করা হয়। বিভিন্ন বিশ্ববিদ্যালয়ের শিক্ষক সমিতি এবং বিশিষ্ট ব্যক্তি ও প্রতিষ্ঠানসহ সচেতন মহল বিবৃতি, মানববন্ধন, পত্র-পত্রিকায় লেখনী, টক-শাের মাধ্যমে অধ্যাপক আ ব ম ফারুকের গবেষণাকে স্বাগত জানিয়েছেন এবং তার পাশে দাঁড়িয়েছেন।\nবিজ্ঞপ্তিতে বলা হয়, ঢাকা বিশ্ববিদ্যালয় শিক্ষক সমিতির পক্ষ থেকে সবাইকে ধন্যবাদ জানাই। সংশ্লিষ্ট সব প্রতিষ্ঠানের সঙ্গে আলোচনা সাপেক্ষে দুধসহ অন্যান্য খাদ্য পণ্যে ক্ষতিকর উপাদানসমূহ দ্রুত নিয়ন্ত্রণ করার জন্যও আমরা সংশ্লিষ্ট মন্ত্রণালয়সমূহকে আহ্বান জানাই। জ্ঞানভিত্তিক সমাজ বিনির্মাণ ও মানবকল্যাণে শিক্ষকরা সর্বদা ইতিবাচক ভূমিকা পালন করে এসেছে এবং তা অব্যাহত থাকবে।\nউল্লেখ্য, ২৫ জুন এক সংবাদ সম্মেলনে ঢাবি বায়োমেডিকেল রিসার্চ সেন্টারের পরিচালক আ ব ম ফারুকসহ ফার্মেসি অনুষদের কয়েকজন শিক্ষক দুধে অ্যান্টিবায়োটিক পাওয়ার গবেষণার ফলাফল প্রকাশ করেন। এ গবেষণা প্রকাশের এক দিন পর সংসদে দাঁড়িয়ে স্থানীয় সরকার, পল্লী উন্নয়ন ও সমবায় প্রতিমন্ত্রী স্বপন ভট্টাচার্য এ গবেষণার রিপোর্টকে মিথ্যা বলে দাবি করেন। পরে ৯ জুলাই গবেষকদের বিরুদ্ধে ব্যবস্থা নেয়ার হুমকি দিয়েছেন অতিরিক্ত সচিব কাজী ওয়াছি উদ্দিন। যা নিয়ে সারা দেশে তোলপাড় সৃষ্টি হয়। গবেষককে হুমকি দেয়াসহ অবমাননার বিরুদ্ধে দেশের বিভিন্ন প্রান্তে নিন্দা ও প্রতিবাদের ঝড় উঠে। দেশের অধিকাংশ বিশ্ববিদ্যালয় এ ঘটনার নিন্দা জানিয়ে বিবৃতি দেয়। গৌরব ৭১ সহ দেশের বিভিন্ন সামাজিক-সাংস্কৃতিক সংগঠনগুলোও অধ্যাপক ফারুকের জন্য রাজপথে দাঁড়ায়। তবে এ বিষয়ে তার নিজ বিশ্ববিদ্যালয়ের শিক্ষক সমিতি আনুষ্ঠানিক বিবৃতি বা বক্তব্য দিতে দেরি করায় বিবার্তা২৪ ডটনেট, সেই গবেষকের পক্ষে সরব দেশ, নীরব ঢাবি শিক্ষক সমিতি! এ শিরোনামে নিউজ করে। পরে বিষয়টি আলোচিত হয়। অবশেষে ঢাকা বিশ্ববিদ্যালয় শিক্ষক সমিতিও বিবৃতি দিয়ে অধ্যাপক ফারুকের পাশে থাকার ঘোষণা দেয়।\n>>সেই গবেষকের পক্ষে সরব দেশ, নীরব ঢাবি শিক্ষক সমিতি!\n>>ভুল হলে গবেষণা করে প্রমাণ করুন: আ ব ম ফারুক\n>>অধ্যাপক ফারুককে হুমকির প্রতিবাদে বিশ্ববিদ্যালয়ের ৬৬ শিক্ষকের নিন্দা\n>>দুধ নিয়ে গবেষণা করায় হুমকি: সচিবের বহিষ্কার দাবি


সূরা তাকাসূর শ্লোক 8 | 102:8 التكاثر - Quran O\n তাকাসূর : 8التكاثرالقرآن الكريم\nসূরা তাকাসূর শ্লোক 8\nঅবশ্যই তোমাদের জিজ্ঞেস করা হবেই\nতারপর তোমাদেরকে অবশ্য অবশ্যই (যা কিছু দেয়া হয়েছে এমন সব) নি‘মাত সম্পর্কে সেদিন জিজ্ঞেস করা হবে।\nএরপর অবশ্যই সেদিন তোমরা সুখ-সম্পদ সম্বন্ধে জিজ্ঞাসিত হবে। \nতারপর অবশ্যই সেদিন তোমাদেরকে নেয়ামত সম্পর্কে প্রশ্ন করা হবে ।\n অর্থাৎ তোমরা সবাই কেয়ামতের দিন আল্লাহ্-প্রদত্ত নেয়ামত সম্পর্কে জিজ্ঞাসিত হবে। যে, সেগুলোর শোকর আদায় করেছ কি না, সেগুলোতে আল্লাহ্র হক আদায় করেছ কি না; নাকি পাপ কাজে ব্যয় করেছ? [সা‘দী] এতে সকল প্রকার নেয়ামত এসে যায়। কুরআন ও হাদীসের অন্যত্র এরকম কিছু নেয়ামতের উদাহরণ দেয়া হয়েছে। অন্য আয়াতে এভাবে করা হয়েছে,\n“কান, চোখ, হৃদয়- এদের প্রত্যেকটি সম্পর্কে কৈফিয়ত তলব করা হবে।” [সূরা আল-ইসরা; ৩৬] এতে মানুষের শ্রবণশক্তি দৃষ্টিশক্তি ও হৃদয় সম্পর্কিত লাখো নেয়ামত অন্তর্ভুক্ত হয়ে যায়, যেগুলো সে প্রতি মুহুর্তে ব্যবহার করে। বিভিন্ন হাদীসেও নেয়ামত সম্পর্কে জিজ্ঞাসিত হওয়ার কথা স্পষ্টভাবে এসেছে। যেমন, রাসূলুল্লাহ্ সাল্লাল্লাহু আলাইহি ওয়া সাল্লাম বলেন, “দু’টি নেয়ামত এমন আছে যাতে অধিকাংশ মানুষই ঠক খায়। তার একটি হলো, স্বাস্থ্য অপরটি হচ্ছে অবসর সময়।” [বুখারী; ৬৪১২] অন্য বর্ণনায় এসেছে, একবার রাসূলুল্লাহ্ সাল্লাল্লাহু আলাইহি ওয়া সাল্লাম ক্ষুধায় কাতর হয়ে বের হলেন, পথে আবুবকর ও উমরও বের হলেন, তিনি তাদেরকে জিজ্ঞেস করলেন, তোমরা কেন বের হয়েছ? তারা বলল, ক্ষুধা। রাসূলুল্লাহ্ সাল্লাল্লাহু আলাইহি ওয়া সাল্লাম বললেন, যার হাতে আমার নফস তার শপথ, আমিও সেকারণেই বের হয়েছি। তারপর তিনি বললেন, চল। তারা সবাই এক আনসারীর বাড়ীতে আগমন করলেন। আনসারী লোকটির স্ত্রী রাসূলুল্লাহ্ সাল্লাল্লাহু আলাইহি ওয়া সাল্লাম ও তার সঙ্গিদ্বয়কে দেখে যার-পর-নাই খুশী হয়ে শুভেচ্ছা ও স্বাগতম জানানোর মাধ্যমে আমন্ত্রণ জানালেন। রাসূলুল্লাহ্ সাল্লাল্লাহু আলাইহি ওয়া সাল্লাম বললেন, অমুক কোথায়? স্ত্রী জানালো যে, সে সুপেয় পানির ব্যবস্থা করতে গেছে। ইত্যবসরে আনসারী লোকটি এসে তাদেরকে সাদর সম্ভাষণ জানিয়ে বললেন, আলহামদুলিল্লাহ! আজি কেউ আমার মত মেহমান পাবে না। তারা বসলে তিনি তাদের জন্য এক কাঁদি খেজুর নিয়ে আসলেন যাতে কাঁচা-পাকা, আধাপাকা, ভাল-মন্দ সবধরণের খেজুর ছিল। তারপর আনসারী লোকটি ছুরি নিয়ে দৌড়াল। রাসূলুল্লাহ্ সাল্লাল্লাহু আলাইহি ওয়া সাল্লাম বললেন, সাবধান! দুধ দেয় এমন ছাগল যবাই করো না। আনসারী তাদের জন্য যবাই করলে তারা ছাগলের গোস্ত খেল, খেজুর গ্রহণ করল, পানি পান করল। তারপর যখন তৃপ্ত হলো তখন রাসূলুল্লাহ্ সাল্লাল্লাহু আলাইহি ওয়া সাল্লাম আবু বকর ও উমরকে বললেন, “তোমরা কিয়ামতের দিন এ সমস্ত নেয়ামত সম্পর্কে জিজ্ঞাসিত হবে। তোমাদেরকে ক্ষুধা তোমাদের ঘর থেকে বের করল, তারপর তোমরা এমন নেয়ামত ভোগ করার পর ফিরে গেলে”। [মুসলিম; ২০৩৮] অন্য বর্ণনায় এসেছে, এ আয়াত নাযিল হলে যুবাইর রাদিয়াল্লাহু ‘আনহু বললেন, হে আল্লাহ্র রাসূল! আমরা কোন নেয়ামত সম্পর্কে জিজ্ঞাসিত হব? এটা তো শুধু (আসওয়াদান বা দুই কালো জিনিস) খেজুর ও পানি। রাসূল বললেন, “অবশ্যই তা সম্পর্কে জিজ্ঞাসিত হবে।” [তিরমিয়ী; ৫/৪৪৮, ইবনে মাজাহ; ৪১৫৮, মুসনাদে আহমাদ; ৩/২৪]\nঅন্য বর্ণনায় এসেছে, রাসূলুল্লাহ্ সাল্লাল্লাহু আলাইহি ওয়া সাল্লাম বলেছেন, “কিয়ামতের দিন প্রথম যে নেয়ামত সম্পর্কে জিজ্ঞেস করা হবে তা হচ্ছে, আমি কি তোমাকে শারীরিকভাবে সুস্থ করিনি? আমি কি তোমাকে সুপেয় পানি পান করাইনি?” [তিরমিয়ী; ৩৩৫৮] অন্য বর্ণনায় এসেছে, রাসূলুল্লাহ্ সাল্লাল্লাহু আলাইহি ওয়া সাল্লাম বলেন, “আল্লাহ্ তা‘আলা কিয়ামতের দিন বলবেন, আদম সন্তান! তোমাকে ঘোড়া ও উটে বহন করিয়েছি, তোমাকে স্ত্রীর ব্যবস্থা করে দিয়েছি, তোমাকে ঘুরাফিরা ও নেতৃত্ব করার সুযোগ দিয়েছি, এগুলোর কৃতজ্ঞতা কোথায়?” [মুসলিম; ২৯৬৮, মুসনাদে আহমাদ; ২/৪৯২] এই হাদীসগুলো থেকে একথা সুস্পষ্ট হয়ে যায় যে, জিজ্ঞাসাবাদ কেবল কাফেরদের কে করা হবে না, সৎ মুমিনদেরকেও করা হবে। আর আল্লাহ্ মানুষকে যে নিয়ামতগুলো দান করেছেন সেগুলো সীমা সংখ্যাহীন। সেগুলো গণনা করা সম্ভব নয়। বরং এমন অনেক নিয়ামতও আছে যেগুলোর মানুষ কোন খবরই রাখে না। কুরআন মজীদে বলা হয়েছে, “যদি তোমরা আল্লাহ্র নিয়ামত গুলো গণনা করতে থাকো তাহলে সেগুলো পুরোপুরি গণনা করতেও পারবে না।” [সূরা ইবরাহীম; ৩৪] [আদ্ওয়াউল বায়ান, আত-তাফসীরুস সহীহ]\nএরপর সেইদিন তোমাদের অবশ্যই জিজ্ঞাসা করা হবে অবদান সম্পর্কে।\nالقرآن الكريم - التكاثر102 :8


মন্তব্য একান্তই নিষ্প্রয়োজন – haw-jaw-baw-raw-law, or হ-য-ব-র-ল\nভদ্রলোক ১ – আর যাই বল, এবারের এই খাওয়ার অ্যারেঞ্জমেন্ট পুরো হিট। কি দারুণ করেছে রান্না সব। এই ভাত ডাল ফুলকপির তরকারী মাছের ঝোল খেয়ে প্রাণটা ভরে গেল। এতো লোকের জন্য রান্না করা কি বাপু চাট্টিখানি কথা? কিন্তু তাও কি ভাল রেঁধেছে।\nভদ্রলোক ২ – তা যা বলেছ। প্রত্যেকটা সময়ের খাবার, সে ডাল-ভাতই হোক, বা বিরিয়ানী পোলাও, সবই কি চমৎকার হয়েছে।\nভ১ – আর ওই গতকাল দুপুরের ইণ্ডিয়ান-চাইনীজ? ওই চাউমীন, আর গোবি মাঞ্চুরিয়ান, আর চিলি ফিশ – আর শেষ পাতে ওই সেমাই-এর পায়েস? ওঃ অসাধারণ।\nভ২ – আ-হা।\nভ১ – আরে জানই তো, আমাকে কাজের জন্য কত দেশে বিদেশে এই কনফারেন্স, সেই মিটিং-এ ঘুরে বেড়াতে হয়, আর সেই সব জায়গায় কি সব অখাদ্য কুখাদ্য খেতে দেয়, মুখে দেওয়া যায়না। আর সেই তুলনায় তো এখানকার খাবারের আয়োজন তো অমৃতসমান।\nভ২ – ঠিকই তো… ঠিকই তো।\nভ১ – এখানকার ইণ্ডিয়ান-চাইনীজ খেয়ে আরও প্রাণটা হু হু করে উঠল, বুঝলে। চায়নায় গেছিলাম একটা কনফারেন্স-এ… (চুক্‌চুক্ – বিরক্তিসূচক আওয়াজ) ওখানে বুঝলে, চাইনীজটা ঠিক ভাল করে রান্না করতে পারেনা। ঠিক এখানের মত হয়না, করতেই পারেনা!\nভ২ – হ্যাঁ তাই তো! আবার তো শুনেছি নাকি বাঁদরের ঘিলু আর ইঁদুরের ঠ্যাং কি সব নাকি রান্নায় দিয়ে দেয়, রামোঃ…\nএই অব্দি শোনার পর আর সাহস হোলনা, আমি শনৈঃ শনৈঃ পদক্ষেপে আমার ট্রে-টা নিয়ে এগিয়ে গেলাম সুজয়িতা, শকুন্তলা, রিনি, মৈত্রেয়ীদি-রা যেই টেবিল-এ বসেছে সেই দিকে।\nThis entry was tagged life, memories, NABC 2015. Bookmark the permalink.\n← মন্দিরে মম কে?


জুলাই 19, 2019 ঝুঁকি ছাড়া উপার্জন করুন লেখক আদনান দেবের 90014 দর্শকরা\nএকটি বস্তুর উপর দুইবার ক্লিক করার জন্য, কার্সারটি পর্দার উপর রাখুন এবং ট্রেডারদের জন্য প্যাম এটিকে ডাবল ক্লিক করুন। যদি দুটি ক্লিকের মধ্যে ব্যবধান খুব দীর্ঘ হয়, তাহলে সিস্টেমটি তাদের দুটি পৃথক ক্লিকের হিসাবে এবং দ্বিগুণ হিসাবে ব্যাখ্যা করতে পারে। যখন আপনি কোনও শ্রেণীটির নামকরণ করেন, তখন Qt নির্মাতা এখন একই বেস নাম সহ ফাইলগুলিকে পুনঃনামকরণের প্রস্তাব দেয়। প্রতিস্থাপন বোতাম টিপে আগে অনুসন্ধান ফলাফল প্যানেলে কেবল পুনঃনাম ফাইল বিকল্পটি পরীক্ষা করুন।\nট্রেডারদের জন্য প্যাম - ফরেক্স মার্কেটে টিকে থাকার নিয়মকানুন\nভারতের প্রথম ইনিংস থেকে টিম পেইনের নয়া অস্ট্রেলিয়া এখনও পিছিয়ে ৫৯ রানে৷ ব্যাটিংয়ে স্মিথ-ওয়ার্নারের ট্রেডারদের জন্য প্যাম অভাবটা ভালই বুঝতে পারল অজিরা৷ কোহলি অ্যান্ড কোংয়ের দাপুটে বোলিং কিন্তু হাড্ডাহাড্ডি লডা়ইয়ের ইঙ্গিত দিয়ে গেল৷ দিনের শেষ সেশনে ট্রাভিস হেডের ৬১-রানের লডা়ই না থাকলে আরও আগেই গুটিয়ে যেতে পারত পেইনদের ইনিংস৷ "তোমরা কোথায় থাকো? আমি বললাম জলপাইগুড়ি।"\nটেবিল শিলা লবণ। এটি চুল্লি 15-20 মিনিটের জন্য তাদের শক্তিশালী করার জন্য আবদ্ধ ট্রেডারদের জন্য প্যাম হয়। 21. অনুমতি এবং অনুমোদনের নীতি: দায়িত্বপ্রাপ্ত কর্মকর্তাদের কর্তৃপক্ষের মধ্যে, তাদের আনুষ্ঠানিক অনুমোদন এবং সমস্ত আর্থিক ও ব্যবসায়িক ক্রিয়াকলাপের অনুমোদন নিশ্চিত করা আবশ্যক। (আনুষ্ঠানিক অনুমোদন প্রশাসন দ্বারা জারি করা একটি সাধারণ পারমিট ব্যবহার করার একটি নির্দিষ্ট ক্ষেত্রে।) আনুষ্ঠানিকভাবে প্রতিষ্ঠিত অনুমোদন পদ্ধতি ছাড়া, আইসিএস সংস্থাকে কার্যকর হিসাবে বিবেচনা করা অসম্ভব।\nআসন্ন সেমিনার সম্পর্কে আরো বিস্তারিত পড়তে এবং অগ্রিম ভাবে নিবন্ধন করতে, অনুগ্রহ করে এখানে ক্লিক করুন। নিচের চার্ট হালকা নীল মূল্য চ্যানেল দ্বারা উত্পন্ন মাত্রা দেখায়. গোলাপী মাত্রা উপরের চার্ট উপর চিহ্নিত করা হয়েছে, যা উল্লেখযোগ্য মাত্রা আছে।\nforex trading সম্পর্কে বিস্তারিত - ডনকিয়ান চ্যানেল\nঅনলাইন ট্রেডারদের জন্য প্যাম আপনি পর্যালোচনা বিনিয়োগকারীদের 100-আয়, 200, $ 1,000 পেয়েছি অনেক খুঁজে পেতে পারেন। কিন্তু সম্বন্ধে লোকেদের একটি বৃহৎ পরিমাণ মাত্র অনেক কারণে লিখুন না। গোস্ট ক্রমাগত কবরস্থান সমস্ত মৃত animates তাদের বেহুদা হত্যা (কিন্তু তাদের সম্পাদনা করা যেতে পারে সঞ্চয়ী যুদ্ধ অর্জন করা)। আপনি শুধুমাত্র নিজেকে ভুত মনোযোগ পরিশোধ করতে হবে। প্রতিনিয়ত তার দিকে অঙ্কুর।\nপাইপলাইন এবং নেটওয়ার্ক তারগুলি স্থাপন করার পরে অবিলম্বে খড়খড়ি করা উচিত। এটি তাদের পাল্টা প্রতিরোধ যে ব্যবস্থা ট্রেডারদের জন্য প্যাম গ্রহণ করা প্রয়োজন। সৌদি আরবে চলতি বছর এটি প্রধানমন্ত্রীর দ্বিতীয় সফর। সফর শেষে আগামী শুক্রবার তার দেশে ফেরার কথা রয়েছে।\n১৯৯০-এর দশক- ইন্টারনেটের কল্যাণে ফরেক্স মার্কেট ট্রেডারদের জন্য প্যাম ছোট-বড় সবার বাজার হয়ে ওঠে মেকিং এবং আরো এবং আরো ট্রেডিং তহবিল, আপনার ট্রেড ছড়িয়ে 24 ঘন্টা গ্রাহক সেবা প্রদান করে বাণিজ্য সুযোগ অ্যাক্সেস করতে আপনাকে সাহায্য করবে যাতে নতুন বিনিয়োগকারীদের ফাইন্ডিং.\nঅনেকেই অবিলম্বে ইন্টারনেটে একটি ব্যবসা শুরু করেন, এমন সন্দেহও করেন না যে তারা এই জন্য মানসিকভাবে প্রস্তুত নয়। সহজ পাঠ্য এন্ট্রি করার জন্য, আপনাকে রাশিয়ান কীবোর্ড নামে Play Store থেকে একটি অ্যাপ্লিকেশন ডাউনলোড করতে হবে। প্রোগ্রাম ইনস্টল করার পরে, আপনার ট্যাবলেটের মেনুতে "অ্যাপ্লিকেশন" আইটেমটি খুঁজুন, "সেটিংস" ট্যাবে যান এবং উপস্থিত বিভাগে রাশিয়ান কীবোর্ড আইটেমটি দেখুন। অ্যাপ্লিকেশনটির সেটিংসে যান, "লেআউট নির্বাচন" আইটেমটি খুলুন এবং "বাহ্যিক কীবোর্ড" বিকল্পটি সক্রিয় করুন।


ভ্যাটের ঘাটতি যেভাবে হোক পুষিয়ে নিতে হবে: প্রধানমন্ত্রী - bdnews24.com\nভ্যাটের ঘাটতি যেভাবে হোক পুষিয়ে নিতে হবে: প্রধানমন্ত্রী\nPublished: 2017-07-13 23:42:17.0 BdST Updated: 2017-07-13 23:42:17.0 BdST\nভ্যাট আইন স্থগিত হওয়ায় যে ২০ হাজার কোটি টাকা রাজস্ব আদায় কম হবে বলে ধারণা করা হচেছ, তা যে কোনোভাবে পুষিয়ে নেওয়ার কথা বলেছেন প্রধানমন্ত্রী শেখ হাসিনা।\nভোটের জন্য ভ্যাটে ছাড়\nভ্যাটের ধাক্কা কীভাবে সামলাবে সরকার?\nভ্যাট ছাড়া লক্ষ্যপূরণ কঠিন, মানছেন অর্থমন্ত্রী\nবৃহস্পতিবার বাজেট অধিবেশনের সমাপনী ভাষণে তিনি সংসদে বিরোধীদলীয় নেতা রওশন এরশাদের বক্তব্যের পরিপ্রেক্ষিতে একথা বলেন।\nনতুন আইন কার্যকর করে ১৫ শতাংশ হারে ভ্যাট আদায় ধরে ২০১৭-১৮ অর্থবছরের জন্য ৪ লাখ কোটি টাকার বাজেট সংসদে প্রস্তাব করেছিলেন অর্থমন্ত্রী আবুল মাল আবদুল মুহিত।\nবিশাল বাজেটে রাজস্ব আদায়ের লক্ষ্যমাত্রা ধরা হয়েছিল ২ লাখ ৮৭ হাজার ৯৯০ কোটি টাকা। এর মধ্যে ভ্যাট বা মূল্য সংযোজন কর থেকে ৯১ হাজার ২৫৪ কোটি টাকা আসবে বলে ধরেছিলেন মুহিত।\nকিন্তু ব্যাপক সমালোচনার মুখে ভ্যাট আইন কার্যকর দুই বছর পিছিয়ে দিতে বলেন সরকার প্রধান শেখ হাসিনা।\nএতে বাজেট বাস্তবায়ন বড় ধাক্কার মধ্যে পড়তে যাচ্ছে এবং সেই আশঙ্কার কথা রওশনের বক্তব্যেও আসে।\nশেখ হাসিনা বলেন, “মাননীয় বিরোধীদলীয় নেতা বলেছেন, এতে রাজস্ব আদায়ের ক্ষতি হবে। ক্ষতি কিন্তু হয়েছে। এই ভ্যাট আইন ধরে এবং মোবাইল ফোন থেকে কী আয় হবে, সেটা ধরে নিয়েই কিন্তু বাজেটটা করা হয়েছিল।\n“আজকে ভ্যাট আইন স্থগিত করায় ২০ হাজার কোটি টাকা কম রাজস্ব আদায় কম হবে এবং সেটা যেভাবেই হোক আমাদের ব্যবস্থা করতে হবে।”\nঅর্থনীতিবিদরা বলছেন, এই পরিস্থিতিতে রাজস্ব ঘাটতি পূরণে সরকারের সামনে করজাল সম্প্রসারণের বিকল্প থাকবে না। আর সেই চাপ সামাল দিতে হবে জাতীয় রাজস্ব বোর্ডকে।\nপ্রধানমন্ত্রী বলেন, “এই ঘাটতি পোষাতে হয় ব্যাংক লোন নিতে হবে, না হয় উন্নয়ন বাজেট কাটছাঁট করতে হবে। আমরা দেখব কোথায় কীভাবে এটা অ্যাডজাস্ট করা যায়।”\nএকইসঙ্গে দেশবাসীকে কর দেওয়ারও আহ্বান জানান সরকার প্রধান শেখ হাসিনা।\n“আমি দেশবাসীকে বলব, সকলে যদি আয়কর দেন, যেটা কিন্তু তারই উন্নয়নের কাজে লাগবে, রাস্তাঘাট তৈরি হবে, বিদ্যুৎ উৎপাদন বাড়াতে পারব, ফসল উৎপাদন বাড়াতে পারব। সবদিক থেকেই কিন্তু মানুষ উপকৃত হবে।”\nএবার বাজেটের বিশালত্বের দিকটি দেখিয়ে শেখ হাসিনা বলেন, “এত বড় বাজেট এর আগে কখনও কিন্তু দেওয়া হযনি। ২০০৫-২০০৬ সালে বাজেটের আকার ছিল ৬১ হাজার কোটি টাকা।”\nনতুন বাজেটে ১ লাখ ৫৩ হাজার কোটি টাকার বার্ষিক উন্নয়ন কর্মসূচিও সরকার বাস্তবায়ন করতে পারবে বলে আশাবাদী প্রধানমন্ত্রী।\n“আমরা একটা ইতিহাস সৃষ্টি করেছি। ২০১৬-২০১৭ অর্থবছরে উন্নয়ন বাজেট ছিল ১ লাখ ১০ হাজার কোটি টাকা। এর মধ্যে ১ লাখ ৭ হাজার কোটি টাকাই কিন্তু আমরা ব্যয় করতে সক্ষম হয়েছি।\n“এক লাখ কোটি টাকার উপর উন্নয়ন বাজেট বাস্তবায়ন করতে কে পেরেছে? এর আগে কোনোদিন কোনো সরকার পারেনি। আমরা পেরেছি, আওয়ামী লীগ সরকার পেরেছে।”\nবাজেট নিয়ে সরকারি দলের সংসদ সদস্যদের সমালোচনাকে মত প্রকাশের স্বাধীনতার প্রমাণ হিসেবে দেখান শেখ হাসিনা।\n“মত প্রকাশের যে স্বাধীনতা রয়েছে, তা প্রমাণিত সত্য। সরকারি দলের সদস্যরাই সব থেকে বেশি সমালোচনা করেছে। অর্থমন্ত্রীর সমালোচনা করেছেন। সরকারের সমালোচনা করেছেন। তাদের সমালোচনায় অর্থমন্ত্রী বাজেটে সংশোধনী এনেছেন।”\nপ্রধানমন্ত্রী বলেন, তার উন্নয়নের লক্ষ্য গ্রাম। ধনী-দরিদ্র বৈষম্য কমিয়ে আনা।\n“উন্নয়নটা যেন দরিদ্র মানুষের দোড়গোড়ায় পৌঁছতে পারে, সেভাবেই পরিকল্পনা নিয়ে বাস্তবায়ন করেছি বলে আজকে বাংলাদেশ উন্নয়নের রোল মডেল।”\nহাওরে আগাম বন্যা এবং এবার বড় বন্যা হওয়ার আশঙ্কা থাকায় সরকার আগে থেকেই চাল আমদানি করে খাদ্যের নিরাপত্তা নিশ্চিত করছে, বলেন তিনি।\nবৃষ্টিতে রাজধানীতে জলাবদ্ধতার বিষয়ে প্রধানমন্ত্রী বলেন, তার সরকার আবাসিক ও শিল্প এলাকায় জলাধার রাখার বিধান করেছে। কিন্তু আইয়ুব খান থেকে জিয়াউর রহমান, হুসেইন মুহাম্মদ এরশাদ, খালেদা জিয়া সব সরকারের সময়ই জলাধার বন্ধ করা হয়েছে।\n“জলাধার সংরক্ষণ আইন আমি করে দিয়েছিলাম এবং জলাধার সংরক্ষণের ব্যবস্থা নিয়েছি। তার জন্য বিশেষ ভূমিখেকো যারা, যারা পত্রিকার মালিক, যারা টেলিভিশনের মালিক, তারা তো এর বিরুদ্ধে বহু কিছু লিখে-টিখে… আমার প্রতিমন্ত্রী মান্নান খান… তাকে তো একেবারে যেহেতু আমরা ড্যাপ করলাম, তার জন্য কত রকম কথা। নিজেরা চুরি করে যে এত বড়লোক সে নিউজ নেই। তাকে চোর বানাত, তার বিরুদ্ধে লেখা।”\nখাদ্যে ভেজাল নিয়ে বিরোধীদলীয় নেতার বক্তব্যের প্রতিক্রিয়ায় প্রধানমন্ত্রী বলেন, মোবাইল কোর্ট সক্রিয় রয়েছে। কোথাও ভেজাল প্রমাণ হলে সঙ্গে সঙ্গে শাস্তির ব্যবস্থা করা হচ্ছে।


Walking on treadmill or outside, Which one is better?\nHome লাইফস্টাইল জেনে রাখা ভালো পার্কে হাঁটা না ট্রেডমিলে, কোনটা বেশি উপকারী?\nপার্কে হাঁটা না ট্রেডমিলে, কোনটা বেশি উপকারী?\nশরীর সুস্থ রাখতে যে কোনও বয়সের মানুষেরই হাঁটা প্রয়োজন। তবে হাঁটার জন্য অনেকে পার্কে বা রাস্তায় হাঁটেন আবার অনেকে ট্রেডমিলে হাঁটেন। তবে এই দুয়ের মধ্যে কোন হাঁটায় উপকার বেশি? এ বিষয়ে বিশষজ্ঞরা জানিয়েছেন পার্কে হাঁটাতে বেশ কিছু সুবিধা আছে। প্রথমত প্রাকৃতিক পরিবেশে অনেকের সঙ্গে হাঁটলে যে মানসিক প্রশস্তি মেলে তা ঘরে বা জিমে ট্রেডমিলে হাঁটলে পাওয়া যায় না।\nএছাড়া ট্রেডমিলের সমান জায়গায় হাঁটলে শরীরের পেশির যে উপকার হয়, তার থেকে পার্কে উঁচু নিচু জায়গায় হাঁটলে পা ও কোমরের পেশির সংকোচন ও প্রসারন বেশি হয় ফলে বেশি উপকার হয়।\nহৃদরোগ বিশেষজ্ঞরা বলেন, হার্ট ভাল রাখতে গেলে সপ্তাহে অন্তত ৫ দিন হাঁটতে হয়। ওজন, ব্লাড প্রেশার, ডায়াবেটিস কমাতে, মানসিক স্বস্তি, রোগ প্রতিরোধ ক্ষমতা বৃদ্ধি করতে নিয়মিত নির্দিষ্ট গতিতে ত্রিশ মিনিট অবধি হাঁটা খুব প্রয়োজন।\nবিশেষজ্ঞদের মতে, ট্রেডমিলে হাঁটা পার্কে হাঁটার চেয়ে কম উপকারী কারণ, ক্ষতি হতে পারে হাঁটু–কোমরের। আর ট্রেডমিলে হাঁটলে হাঁটু–কোমরের উপর চাপ কম পড়ে ও ক্যালোরি খরচও কম হয়। তাই ট্রেডমিলের থেকে পার্কে হাঁটা সব সময়ই ভাল।\nযদি আপনাকে ট্রেডমিলে হাঁটতেই হয় সে ক্ষেত্রে, প্রস্থে বড় এমন ট্রেডমিল কিনুন। এরসঙ্গে পেট ও কোমরের পেশি শক্ত করার ব্যায়াম করুন। চিকিৎসক বা ট্রেনারের পরামর্শ নিয়ে ট্রেডমিল ব্যবহার করুন।\nPrevious articleবরফ-সিংহাসনে বসা রানিকে ভাসিয়ে নিয়ে গেল ঢেউ!\nNext articleশরীরের অনেক সমস্যার সমাধান করতে পারে এক গ্লাস বেলের সরবত…


Bangla News Bank জামায়াতে ইসলাম বাদ, ২০ দলীয় জোট থেকে সরছে বিএনপি! - Bangla News Bank জামায়াতে ইসলাম বাদ, ২০ দলীয় জোট থেকে সরছে বিএনপি! - Bangla News Bank - Bangla News Bank\nপ্রচ্ছদ » Lead2» জামায়াতে ইসলাম বাদ, ২০ দলীয় জোট থেকে সরছে বিএনপি!\nপূর্ববর্তী সংশয়-সংকটে উদ্বিগ্ন খালেদা, তারেকের ‘চওড়া হাসি’!\nপরবর্তী শৈলকুপায় আওয়ামী লীগ নেতাকে কুপিয়ে হত্যা করলো বিএনপি কর্মীরা!\nনিউজ ডেস্ক : বিএনপি চেয়ারপারসন বেগম জিয়ার মুক্তির আন্দোলন তরান্বিত করে মাঠে নামার পরিকল্পনা করছে সরকারের বিপক্ষে অবস্থান নেয়া দলগুলো। বিএনপি ও একাধিক রাজনৈতিক জোটের নেতাদের সঙ্গে কথা বলে এমন তথ্যের সত্যতা সম্পর্কে নিশ্চিত হওয়া গেছে। বিশেষ করে জামায়াতে ইসলামকে বাদ দিয়ে আর ২০ দলীয় জোট থেকে সরে বিএনপি এখন নুর-জোনায়েদ সাকির দিকে ঝুঁকবে বলে সিদ্ধান্ত নিয়েছে।\nবর্তমানে বিএনপির পক্ষ থেকে এই মর্মে এক দফা দাবিও উত্থাপিত হয়েছে। তবে উপযুক্ত আন্দোলন গড়ে তুলতে কিঞ্চিৎ সমস্যায় ভুগছেন বিএনপি নেতারা, আর এই কারণে পুরনো ২০ দলীয় জোট থেকে সরে এসে নতুন দলের সঙ্গে একীভূত হতে চাচ্ছেন তারা।\nএ প্রসঙ্গে বিএনপির স্থায়ী কমিটির সদস্য গয়েশ্বর চন্দ্র রায় বলেন, বিএনপির পক্ষে এককভাবে সরকারবিরোধী আন্দোলন গড়ে তোলা সম্ভব নয়। তাই নিজ প্রয়োজনেই বিএনপি শক্তিশালী বিরোধী দলীয় ফ্রন্ট গঠন করার বিষয়টিকে গুরুত্ব দিচ্ছে। এই জোটটি অন্য জোটের চেয়ে আলাদা হবে, কারণ এই জোটে জামায়াতে ইসলামী থাকবে না। যদিও অনেকে বলছেন, জামায়াতের সঙ্গে এখনো বিএনপির সখ্যতা রয়েছে। তবে বিষয়টি পুরোপুরি সত্য নয়। কারণ জামায়াতকে ছাড়ার প্রেক্ষাপট তৈরি হয়নি এখনও। তাই বিএনপি আপাতত সেসব দিকে না গিয়ে নতুন জোট গঠনের প্রক্রিয়া চালিয়ে যাবে।\nবিষয়টিকে ভিন্নভাবে ব্যাখ্যা করে বিএনপির স্থায়ী কমিটির সদস্য মওদুদ আহমেদ বলেন, বিএনপির রাজনীতিতে এক ধরণের অস্থিরতা বিরাজ করছে। এ অবস্থা থেকে উত্তরণে বৃহত্তর ঐক্যের বিকল্প নেই। তাই গয়েশ্বর চন্দ্র, মির্জা আব্বাসদের মতো সিনিয়র নেতাদের কাজে লাগিয়ে জোট গড়তে আগ্রহ দেখাচ্ছি আমরা। অপরদিকে আমাদের ২০ দলের মধ্যে লেবার পার্টি, কল্যাণ পার্টির মতো দলগুলো জোট ছাড়তে চাইছে। তাই অসন্তুষ্ট রাজনৈতিক দলগুলোকে বাগে আনতে নতুন করে মাঠে নামছি আমরা।\nএ বিষয়ে দলটির মহাসচিব মির্জা ফখরুল ইসলাম আলমগীর বলেন, বেগম জিয়ার মুক্তি আন্দোলনের পথে বিএনপি একা হাঁটতে চায় না এবং তা সম্ভবও না। তবে এটি বিএনপির দুর্বলতা নয়। বিএনপি সব সময় জোটের রাজনীতিতে বিশ্বাসী। আর একারণেই সবার সহযোগিতা কামনা করছি।


ন্যাশনাল ওয়াটার গ্রিড লাইন চালুর কাজ চলছে : এলজিআরডি মন্ত্রী\nপ্রকাশ: সেপ্টেম্বর, ১২, ২০২১, ৬:২২ অপরাহ্ণ\nস্থানীয় সরকার, পল্লী উন্নয়ন ও সমবায় মন্ত্রী মো. তাজুল ইসলাম ঢাকা ওয়াসাসহ স্থানীয় সরকার বিভাগের অধীন প্রতিষ্ঠানগুলোর চলমান সকল প্রকল্পের কাজ যথাসময়ে শেষ করার নির্দেশ দিয়েছেন। তিনি বলেন, সারা দেশে নিরাপদ পানি সরবরাহের জন্য ‘ন্যাশনাল ওয়াটার গ্রিড লাইন’ চালুর জন্য কাজ চলছে বলেও জানিয়েছেন তিনি।\nআজ (বৃহস্পতিবার ) রাজধানীর সোনারগাঁও হোটেলে ঢাকা ওয়াসা আয়োজিত ‘গন্ধবপুর ওয়াটার ট্রিটমেন্ট প্ল্যান্ট’ চুক্তি স্বাক্ষর অনুষ্ঠানে তিনি এ কথা জানান। অনুষ্ঠানে ঢাকা ওয়াসার পক্ষে ব্যবস্থাপনা পরিচালক তাকসিম এ খান ও চীনা প্রতিষ্ঠানের পক্ষে চায়না জিও ইঞ্জিনিয়ারিং কো-অপারেশন কোম্পানির ভাইস প্রেসিডেন্ট ওইন ইয়ং চুক্তিতে স্বাক্ষর করেন। এ প্রকল্পের আওতায় বারিধারা ক্রসিং থেকে রামপুরা ও বারিধারা থেকে এয়ারপোর্ট রোড, উত্তরা,গুলশান, বনানী ও কচুক্ষেত এলাকায় পানি সরবরাহ লাইন নির্মাণ করা হবে। এই প্যাকেজে ব্যয় হবে ৫১৮ কোটি টাকা।\nমন্ত্রী তাজুল ইসলাম বলেন, প্রধানমন্ত্রী শেখ হাসিনা ক্ষমতায় আসার পর ঢাকাসহ সারা দেশে বিশুদ্ধ পানি সরবরাহের জন্য অসংখ্য প্রকল্প গ্রহণ করা হয়েছে। শতভাগ বিশুদ্ধ পানি সরবরাহের জন্য আমরা কাজ করে যাচ্ছি। প্রকল্পের জন্য যেহেতু বৈদেশিক সহযোগিতা নেওয়া হয় সেজন্য প্রকল্পের কাজ যথাসময়ে শেষ করতে হবে। তাজুল ইসলাম জানান, উপকূলীয় অঞ্চলে পানির স্বল্পতা রয়েছে। কারণ, সেখানে লবণাক্ত পানিসহ অসংখ্য সমস্যা রয়েছে। শুষ্ক মৌসুমে দেশের বিভিন্ন অঞ্চলে পানির স্বল্পতা দেখা যায়। সেজন্য নিরাপদ পানি সরবরাহের জন্য সারা দেশে ‘ন্যাশনাল ওয়াটার গ্রিড লাইন’ তৈরির চেষ্টা করছি, এটা নিয়ে আমরা কাজ করছি।\nতিনি আরও বলেন, প্রধানমন্ত্রীর ঘোষণা অনুযায়ী ২০৪১ সালের মধ্যে উন্নত দেশে রুপান্তরের জন্য সবাই সম্মিলিতভাবে কাজ করছি। আমরা শুধু ট্র্যাডিশনাল এগ্রিকালচারের ওপর নির্ভর করতে পারি না। কৃষিতে প্রযুক্তির ব্যবহার আরও সমৃদ্ধ করতে হবে। আমাদের অবস্থা পরিবর্তনের জন্য শুধু কৃষিখাতই যথেষ্ট নয়, ব্যাপক শিল্পায়নের দিকে নজর দিতে হবে। ইতোমধ্যে নতুন নতুন অনেক শিল্পাঞ্চল হচ্ছে। এছাড়াও একশো ইকোনমিক জোন তৈরি হচ্ছে। সেক্ষেত্রে পানি অত্যন্ত প্রয়োজনীয় বিষয়। তাই আমরা শিল্পায়নের জন্য প্রয়োজনীয় পানি নিশ্চিতে কাজ করছি।\nঢাকা ওয়াসা ভর্তুকি দিয়ে পানি বিক্রি করছে উল্লেখ করে স্থানীয় সরকার মন্ত্রী বলেন, ঢাকা ওয়াসার পানি উৎপাদনে খরচ পড়ে ২২-২৫ টাকা। আর তারা বিক্রি করছে ১৫ টাকায়। আমরা সারফেস ওয়াটারে গুরুত্ব দিচ্ছি। বর্তমানে ৬৬ শতাংশ আন্ডারগ্রাউন্ড আর বাকি ৩৪ শতাংশ পানি দেওয়া হচ্ছে সারফেসের মাধ্যমে। তবে টেকসই সমাধানের জন্য অন্তত ৭০ শতাংশ সারফেস এবং ৩০ শতাংশ আন্ডারগ্রাউন্ড ওয়াটারের লক্ষ্যমাত্রা নিয়ে কাজ করছি। ঢাকা ওয়াসার ব্যবস্থাপনা পরিচালক তাকসিম এ খানের সভাপতিত্বে অনুষ্ঠানে স্থানীয় সরকার বিভাগের সিনিয়র সচিব হেলালুদ্দীন আহমদ, ঢাকা ওয়াসা বোর্ডের চেয়ারম্যান ড. প্রকৌশলী গোলাম মোস্তফা, প্রকল্প পরিচালকসহ ওয়াসার ঊর্ধ্বতন কর্মকর্তারা উপস্থিত ছিলেন।


২২ গজে ফিরছেন সাঙ্গাকারা! - NewsCricket24\nYou are at:Home»আন্তর্জাতিক»২২ গজে ফিরছেন সাঙ্গাকারা!\nপ্রকাশিত » ফেব্রুয়ারী ১৩, ২০২০, ১১:০৬ PM\n২২ গজে ফিরছেন সাঙ্গাকারা!\nতিনটি টি-২০ এবং একটি ওডিআই ম্যাচ খেলতে এই মুহুর্তে লাহোরে অবস্থান করছে মেলবোর্ন ক্রিকেট ক্লাব (এমসিসি)। ১২ সদস্যের দল ঘোষণা করেছে এমসিসি যাঁর নেতৃত্বে আছেন লঙ্কান কিংবদন্তি ও বর্তমান এমসিসির প্রেসিডেন্ট কুমার সাঙ্গাকারা।\nআজকে সকালে লাহোরে এসে পৌছে এমসিসির এই দলটি বিমান বন্দরে তাঁদের অভ্যর্থনা দেন পিসিবির সিইও ওয়াসিম খাঁন। পরে তাঁরা বিকালের দিকে ঐচ্ছিক অনুশীলনও করে। অনুশীলন শেষে সংবাদ সম্মেলন ও করেন সাঙ্গাকারা। উভয় দলই প্রতিদ্বন্দ্বিতাপূর্ণ খেলা উপহার দিবেন বলে তিনি বিশ্বাস করেন। এছাড়া তিনি তাঁর দলকে নিয়ে বেশ আনন্দিত এবং আশবাদী।\nসাঙ্গাকারা ছাড়াও এ দলে রয়েছেন রবি বোপারা,ভ্যান ডার মারউই, কিংবা ফ্রেড ক্যাসেন মতো খেলোয়াড়রা।বাকিরা রয়েছেন ইংল্যান্ড কাউন্ট্রির খেলোয়াড়। কোচের দায়িত্বে থাকবেন আজমল শেহজাদ। ১৪, ১৬, ১৭ ফেব্রুয়ারী সিরিজের তিনটি টি-২০ অনুষ্ঠিত হবে এবং একমাত্র ওডিআই অনুষ্ঠিত হবে ১৯ ফেব্রুয়ারী।\nআগের সংবাদ/কন্টেন্টশনিবারে বাংলাদেশে আসছে জিম্বাবুয়ে\nপরের সংবাদ/কন্টেন্ট ভিন্নধর্মী টুর্নামেন্টে আবারও মাঠে নামছে শচীন-লারারা


ক্ষমতার চেয়ারে বসে যা খুশি তা করা যায় না: সেলিম - রাজনীতি - Premier News Syndicate Limited (PNS)\nক্ষমতার চেয়ারে বসে যা খুশি তা করা যায় না: সেলিম\n১৩ আগস্ট ২০১৭, ৪:০১ ভোর\nপিএনএস ডেস্ক: প্রধান বিচারপতি সুরেন্দ্র কুমার সিনহার প্রতি ইঙ্গিত করে আওয়ামী লীগের সিনিয়র নেতা শেখ ফজলুল করিম সেলিম বলেছেন, ‘বঙ্গবন্ধুর হত্যার পর ইতিহাস বিকৃত করেছিল জিয়াউর রহমান। আজকে অনেকেই অনেক রকমভাবে আকারে ইঙ্গিতে ইতিহাস বিকৃতি করতে চায়। এরাও একই গ্রুপের লোক, তা বলতে আমার দ্বিধা নেই।’\nশনিবার বিকালে কৃষিবিদ ইস্টটিটিউট মিলনায়তনে যুব মহিলা লীগ আয়োজিত শোক দিবসের আলোচনা সভায় এসব কথা বলেন তিনি।\nযুব মহিলা লীগের সভাপতি নাজমা আকতারের সভাপতিত্বে আরও উপস্থিত ছিলেন আওয়ামী লীগের যুব ও ক্রীড়া সম্পাদক হারুনুর রশীদ, কার্যনির্বাহী সদস্য পারভীন জামান কল্পনা, মেরিনা জাহান, যুব মহিলা লীগের সহ-সভাপতি জাকিয়া পারভীন মনি, কোহেলী কুদ্দুস মুক্তি, যুগ্ম সাধারণ সম্পাদক খোদেজা নাছরীন, জেদ্দা পারভীন খান রিমি, সাংগঠনিক সম্পাদক সালমা ভূঁইয়া চায়না, শারমিন সুলতানা লিলি, শারমীন সুলতানা শরমী, ঢাকা মহানগর উত্তর শাখার সভাপতি সাবিনা আক্তার তুহিন, ঢাকা মহানগর দক্ষিণের সভাপতি ফরিদা ইয়াসমিন ঝুমা প্রমুখ।\n‘সময়ে এদেরও বিচার হবে’-এমন মন্তব্য করে শেখ সেলিম বলেন, ‘ক্ষমতার কোনো চেয়ারে বসে যা খুশি তাই করবেন-তা করা যায় না। এ দেশের জনগণ সময় মত সঠিক উত্তর দেবে।’\nবঙ্গবন্ধু শেখ মুজিবুর রহমানকে হত্যায় তার বাড়িতে আক্রমণের পর ফোন করার পরও সেনাবাহিনীর শীর্ষ কর্মকর্তারা সেদিন এগিয়ে আসেনি, সেই প্রশ্ন তুলেন সেলিম। এই রহস্য উদঘাটনে কমিশন গঠনের দাবি জানিয়েছেন তিনি।\n১৯৭৫ সালের ১৫ আগস্টের ভোরে ধানমন্ডি ৩২ নম্বরে বঙ্গবন্ধুর বাড়িতে আক্রমণ করে সেনাবাহিনীর বিপথগামী কিছু সদস্য। তারা যুবলীগের প্রতিষ্ঠাতা শেখ ফজলুল হক মনির বাড়িতেও আক্রমণ করে তাদেরকে হত্যা করে।\nএই আক্রমণের পর বঙ্গবন্ধু সহায়তা চেয়ে সে সময়ের সেনাপ্রধান কে এম শফিউল্লাহকে একাধিকবার ফোন করেছিলেন। কিন্তু সেনাবাহিনীর দল বঙ্গবন্ধুকে উদ্ধারে এগিয়ে আসেনি। আর বিদেশে থাকা শেখ হাসিনা ও শেখ রেহানা ছাড়া পরিবারের প্রতিটি সদস্যকে খুন করে আক্রমণকারীরা।\n১৫ আগস্টের স্মৃতিচারণ করে শেখ সেলিম বলেন, ‘আমাদের বাড়িতে (শেখ ফজলুল হক মণি ও আরজু মণি) হত্যার পর খুনিদের বঙ্গবন্ধুর বাড়িতে যেতে অনেক সময় লেগেছিলো। সে সময় বঙ্গবন্ধু বেশ কয়েক জায়গায় ফোন করেছিলেন। আর্মি চিফ সফিউল্লাহকেও ফোন করেছিলেন। কর্নেল জামিলকে ফোন করার সাথে সাথে সে গণভবনের দিকে ছুটে গিয়েছিল।’\n‘সফিউল্লাহকে একবার নয়, দুইবার ফোন করেছিলেন। বলেছিলেন সফিউল্লাহ তোমার সেনাবাহিনী আমার বাড়ি আক্রমণ করেছে। সফিউল্লাহ উত্তরে বলেছিলেন আপনি একটু পাশে কোন জায়গায় আশ্রয় নিতে পারেন না। কেন এ নীরবতা? কেন সেদিন সেনাবাহিনী বঙ্গবন্ধুকে রক্ষা করতে আসে নাই।’\nশেখ সেলিম বলেন, ‘সেনাপ্রধান সফিউল্লাহ, ডেপুটি চিফ জিয়াউর রহমান, খালেদ মোশাররফ এবং সাফায়াত জামিল কেন আসেন নাই। এ রহস্য এখনও উন্মোচন হয়নি। ১৪ জন সেনাকর্মকর্তা বঙ্গবন্ধুকে হত্যা করলেও আর তারা সেটা নীরবে দেখলো। তারা বঙ্গবন্ধুকে বাঁচাতে আসলে তিনি বেঁচে যেতেন। এর রহস্য কী? তা বের করতে একটা কমিশন গঠন করা দরকার।’\n‘বঙ্গবন্ধুর হত্যার বিচার হয়েছে। এখন সত্যিকার রহস্য বের করার জন্য একটি তদন্ত কমিশন গঠন করা হোক।’\nআওয়ামী লীগের এই নেতা বলেন, ‘বঙ্গবন্ধুর রক্তের সাথে যারা বেঈমানি করেছে কেউ বাঁচে নাই। এ জিয়াউর রহমান, খালেদ মোশাররফও ওইভাবে চলে গেছে। সফিউল্লাহ তো আজকে জীবত মৃত্যু। মানুষ তাকে ঘৃণা করে।’\n‘এরশাদ বা খালেদা প্রার্থী হলে আমি আবারও নির্বাচনে


চুয়েটে যন্ত্রকৌশল বিভাগের ৩ দিনব্যাপী আর্ন্তজাতিক কনফারেন্স | সিটিনিউজবিডি\nরাউজান (চট্টগ্রাম) প্রতিনিধিঃ বাংলাদেশ বিশ্ববিদ্যালয় মঞ্জুরী কমিশনের সদস্য অধ্যাপক ড. মুহাম্মদ আলমগীর বলেছেন, শিক্ষা-গবেষণা প্রধান লক্ষ্য হতে হবে মানবজাতির কল্যাণ। এই কল্যাণ বয়ে আনতে তরুন প্রকৌশলীদের ভূমিকা খুব গুরুত্বপূর্ণ। বাংলাদেশ কৃষিভিত্তিক অর্থনীতি থেকে এখন শিল্পভিত্তিক অর্থনীতিতে যাচ্ছে। শুধু বাংলাদেশে নয়, সারাবিশ্বেই যন্ত্রকৌশলের সমাদর হচ্ছে। যন্ত্রকৌশলের মাধ্যমে সমাজ ও জগতে গুণগত পরিবর্তন হচ্ছে।\nআজ ১১ ডিসেম্বর চুয়েট কাউন্সিল কক্ষে চট্টগ্রাম প্রকৌশল ও প্রযুক্তি বিশ্ববিদ্যালয় (চুয়েট)-এর যন্ত্রকৌশল বিভাগের আয়োজনে তিনদিনব্যাপী “5th International Conference on Mechanical Engineering and Renewable Energy (ICMERE-2019) শীর্ষক আন্তর্জাতিক কনফারেন্সে প্রধান অতিথির বক্তব্যে এ কথা বলেন।\nঅনুষ্ঠানে বিশেষ অতিথি ছিলেন চট্টগ্রাম প্রকৌশল ও প্রযুক্তি বিশ্ববিদ্যালয় (চুয়েট)-এর উপাচার্য অধ্যাপক ড. মোহাম্মদ রফিকুল আলম। আমন্ত্রিত অতিথি ছিলেন জিপিএইচ ইস্পাত লিমিটেডের অতিরিক্ত ব্যবস্থাপনা পরিচালক মোহাম্মদ আলমাস শিমুল।\nপ্রধান অতিথির বক্তব্যে কনফারেন্সের চেয়ারম্যান এবং চুয়েটের যন্ত্রকৌশল অনুষদের ডীন অধ্যাপক ড. জামাল উদ্দীন আহম্মদের সভাপতিত্বে আয়োজিত অনুষ্ঠানে স্বাগত বক্তব্য রাখেন কনফারেন্স সেক্রেটারি অধ্যাপক ড. মোহাম্মদ মিজানুর রহমান। শুভেচ্ছা বক্তব্য রাখেন মূল প্রবন্ধ উপস্থাপক ড. মো: মোস্তাফিজুর রহমান এবং চুয়েটের যন্ত্রকৌশল বিভাগের প্রধান ড. শেখ মোহাম্মদ হুমায়ুন কবির। উদ্বোধনী অনুষ্ঠান সঞ্চালনায় ছিলেন যন্ত্রকৌশল বিভাগের শিক্ষার্থী মো: আকিফ কাদের ও অদিতি বড়ুয়া।\nএবারের কনফারেন্সে বাংলাদেশ ছাড়াও যুক্তরাষ্ট্র, অস্ট্রেলিয়া, জাপান, চীন, কানাডা, দক্ষিন কোরিয়া, ভারত, মালয়েশিয়াসহ পৃথিবীর প্রায় ১০টি দেশ থেকে আগত যন্ত্রকৌশল বিষয়ের অন্তত তিন শতাধিক শিক্ষক, গবেষক, বিজ্ঞানী, প্রফেশনাল এবং উদ্যোক্তাগণ অংশ নিচ্ছেন। কনফারেন্সে যন্ত্রকৌশল বিষয়ের পাশাপাশি নবায়নযোগ্য জ্বালানি সর্ম্পকিত তথা বর্তমান বিশ্বের আলোচিত ইস্যু “নবায়নযোগ্য জ্বালানি ও টেকসই উন্নয়ন” বিষয়ে গুরুত্বপূর্ণ প্রবন্ধসমূহ উপস্থাপিত হচ্ছে। এবারের কনফারেন্সে ১২টি টেকনিক্যাল সেশনে মোট ১৬৪ টি প্রবন্ধ উপস্থাপিত হচ্ছে।


টাইম মেশিন\tসুপ্রাচীন মথুরা নগরী\tশিশির বিশ্বাস\tবসন্ত ২০১৮ | জয়ঢাক- বাংলায় প্রথম ছোটোদের ওয়েবজিন। ২০০৭ থেকে ছোটদের সঙ্গে\nটাইম মেশিন\tসুপ্রাচীন মথুরা নগরী\tশিশির বিশ্বাস\tবসন্ত ২০১৮\nশিশির বিশ্বাস এর সমস্ত লেখা একত্রে\nমথুরায় এদেশে এক অতি সুপ্রাচীন নগর। পৌরানিক কিংবদন্তি অনুসারে এখানে অনার্য অসুর রাজা মধুর রাজধানী ছিল। পুরাণ, মহাকাব্য পর্যালোচনা করে কেউ কেউ সময়টা খ্রীপূ ১৬০০ বলে অনুমান করেন। মধুপুত্র রাজা লবণকে রামচন্দ্রের ভাই শত্রুঘ্ন হত্যা করেন। এরপর পরিত্যক্ত এই নগর অরণ্যসংকুল হয়ে পড়লে লোকমুখে তার নাম হয় মধুবন। মহাভারতের যুগে এই নগর ছিল প্রতাপশালী অনার্য রাজা কংসর রাজধানী। বৈদিক আর্যরা তখন গঙ্গা-যমুনা ধরে আর্যাবর্তের দিকে দিকে ছড়িয়ে পড়তে শুরু করেছে। সেই সময় তাদের কাছে বড় বাধা হয়ে দাঁড়িয়েছিল এই কংস। আর্য রাজারা কংসের ভয়ে সব সময় সন্ত্রস্ত হয়ে থাকতেন।\nআর্যদের সেই বিপদ থেকে উদ্ধার করেছিলেন যে মানুষটি, তিনি শ্রীকৃষ্ণ। অনার্য বংশজাত শ্রীকৃষ্ণের জন্ম কংসের কারাগারে। সম্পর্কে কংসের বোন দেবকীর পুত্র। নানা কারণে শ্রীকৃষ্ণ কংসের বিরোধিতা করতে বাধ্য হয়েছিলেন। সঙ্গত কারণেই এই কাজে তিনি আর্য রাজন্যকূলের সহযোগিতা পেয়েছিলেন। কৌশলী শ্রীকৃষ্ণ গোড়াতেই কংসের সঙ্গে সঙ্ঘর্ষে লিপ্ত না হয়ে তাঁর সহযোগী জরাসন্ধ প্রভৃতি অনার্য রাজা এবং যোদ্ধাদের একে একে সরিয়ে দিয়ে সবশেষে সম্মুখ সমরে কংসকে হত্যা করেছিলেন। পুরাণ মহাকাব্যে তাই শ্রীকৃষ্ণের ভুয়সী প্রশংসাই নয়, তাঁকে দেবত্বেও উন্নিত করা হয়েছিল। মহাভারতের কাল সঠিক ভাবে নিরুপণ করা যায়নি। তবে সময়টা গৌতম বুদ্ধর জন্মের (খ্রিপূ ৬ষ্ঠ শতক) আগে অবশ্যই। মুশকিল হল, পরবর্তী কালে মহাভারত পুণর্লিখিত হয়েছে একাধিকবার। আর এই পুণর্লিখনের কাজ ব্যাপকভাবে হয়েছে গুপ্তযুগে। প্রতিবারই পুণর্লিখনের সময় সমসাময়িক প্রচলিত নানা লোককথা, কাহিনী এতে স্থান পেয়েছে। আর তাই প্রচলিত কাহিনী থেকে শ্রীকৃষ্ণের ঐতিহাসিক তথ্য খুঁজে বের করা আজ আর সহজসাধ্য নয়।\nমথুরা শহর ও তার আশেপাশে প্রত্নতাত্ত্বিক খননেও এ ব্যাপারে তেমন কিছু আলোকপাত সম্ভব হয়নি। এখানে বলে রাখা ভাল, সুপ্রাচীন কাল থেকে মথুরা এক সমৃদ্ধশালী নগর। গোটা আর্যাবর্ত তো বটেই, ভারতের পূর্ব, পশ্চিম আর দক্ষিণ দিকে থেকে একাধিক গুরুত্বপূর্ণ পথ সেই সময় এই নগরে এসে যুক্ত হয়েছিল। তাই মথুরা নগর ছিল একটি গুরুত্বপূর্ন বানিজ্য কেন্দ্র। ব্যবসায়িক কাজে বিভিন্ন দেশের মানুষ এখানে আসতেন। বিভিন্ন জাতির সংস্পর্শে এই সময় মথুরায় এক উন্নত শিল্পকলা গড়ে উঠেছিল।\nসেই প্রাচীন কাল থেকে নগরটির অবস্থান প্রায় একই জায়গায়। বিশেষ পরিবর্তন হয়নি। তাই সন্দেহ নেই, আজকের মথুরা নগরীর মাটির তলায় চাপা পড়ে আছে অনেক পুরাতাত্ত্বিক ধ্বংসাবশেষ। সেই সময়ের শিল্পকলার নির্দশন। স্বভাবতই সেগুলি অনুসন্ধান করা যায়নি। অদূর ভবিষ্যতে হবে, এমন সম্ভাবনাও কম।\nখ্রীপূ ৬ষ্ঠ শতকের মথুরা শূরসেন প্রজাতন্ত্রের রাজধানী ছিল। পরবর্তীকালে নগরটি মৌর্য (খ্রীপূ ৪র্থ-২য় শতক) ও শুঙ্গ (খ্রীপূ ২য় শতক) রাজাদের অধিকারে আসে। এরপর নগরটি ইন্দো-গ্রিক রাজাদের অধিকারে এলেও (খ্রীপূ ১৮০-১০০) অল্প দিনের মধ্যেই তারা বিতাড়িত হয়। খ্রীপূ ১ম শতকে নগরটি বহিরাগত শক তথা মহাভারতে উল্লিখিত কম্বোজ জাতির অধিকারে আসা পর্যন্ত নগরটির শাসনভার স্থানীয় রাজাদের হাতে ছিল। প্রত্নতাত্তিক অনুসন্ধানে জানা যায় খীপূ ১ম শতকে নগরে কিছু জৈন অর্হৎ বাস করতেন।\nভাস্কর্য শিল্পে মথুরা চরম উন্নতি লাভ করে কুষাণ (খ্রীপূ ৬০-খ্রী ২৪০) আমলে। পুরুষপুর (বর্তমান পেশোয়ার) তাঁদের রাজধানি হলেও মথুরা কুষাণ সম্রাটদের দ্বিতীয় রাজধানির মর্যাদা লাভ করেছিল। কুষাণ সম্রাট কদফিস, কনিষ্ক, হুবিষ্ক, বসুদেব সকলেই বৌদ্ধ ধর্মের পৃষ্ঠপোষক ছিলেন। নগরে বৌদ্ধ মন্দিরের সঙ্গে অন্য মন্দিরও নির্মিত হয়েছিল। সেখানে প্রতিষ্ঠিত ছিল কুষাণ সম্রাটদের মূর্তি। সম্ভবত সম্রাট যখন পুরুষপুরে থাকতেন, তখন নগরবাসী এবং রাজকর্মচারীবৃন্দ নিয়মিত মন্দিরে উপস্থিত হয়ে তাঁদের আনুগত্য নিবেদন করতেন।\nপ্রত্নতাত্ত্বিক খননে এই নগরের সর্ব প্রাচীন নিদর্শন অর্থাৎ ১ম পর্যায় মোটামুটি খ্রীপূ ৬০০ বছর আগের। বর্তমান মথুরা শহরের সামান্য উত্তরে সেই সময়ের যে নিদর্শন পাওয়া গেছে তা নগর নয়, নিতান্তই গ্রাম। মাটির ঘর-বাড়ি। পোড়ামাটি আর হাড়ের তৈরি জিনিস। গয়নার পুঁতি। এছাড়া অল্প পরিমাণে তামা ও লোহার জিনিসপত্র।\nনগরের ২য় পর্যায়ের প্রত্নতাত্ত্বিক নিদর্শন খ্রীপূ ৩য় শতকের। মথুরা এই সময় এক সমৃদ্ধ নগর। আয়তন সাড়ে তিন বর্গ কিমির মতো। নগরের তিন দিকে মাটির উঁচু প্রাচীর। প্রাচীরের বাইরে পরিখা। নগরের পূব দিকে যমুনা নদী থাকায় সেদিকে কোনও প্রাচীর ছিল না। নগরে অধিকাংশ বাড়ির দেয়াল মাটির হলেও রোদে রাখার জন্য ব্যবহার হয়েছে বাঁশ বা কাঠ। ময়লা জল বের হবার জন্য নর্দমার ব্যবস্থা ছিল। বেচা- কেনা তথা ব্যাবসার প্রয়োজনে নগরে তখন তামার মুদ্রার প্রচলন শুরু হয়েছে। নিত্য প্রয়োজনের জণ্য নগরের মানুষ সাধারণ মানের মৃৎপাত্রর সঙ্গে অতি সৌখিন নর্দার্ন ব্ল্যাক পলিশ্‌ড মৃৎপাত্রও (NBP) ব্যবহার হত। কালো রঙের চকচকে এই মৃৎপাত্রের পালিশ ছিল অত্যন্ত উঁচু মানের। প্রায় আয়নার মতো। যথেষ্ট দামী হবার কারণে কেবলমাত্র ধনী ব্যক্তিদের ঘরেই এগুলি দেখা যেত। এছাড়া যথেষ্ট পরিমাণে পাওয়া গেছে তামা এবং লোহার জিনিসপত্র। এগুলির ভিতর রয়েছে প্রচুর সংখ্যক তিরের ফলা, পোড়ামাটির নিত্যপ্রয়োজনীয় তৈজসপত্র, নানা আকারের পুতুল, জীবজন্তুর মূর্তি, ছোটদের জণ্য খেলনা। এছাড়া বড়দের পাশা প্রভৃতি খেলার ঘুঁটি। পোড়ামাটির দেবদেবীর মূর্তিও পাওয়া গেছে। এগুলি গৃহে স্থাপন করে নিত্য পূজা করা হত।\nপ্রাপ্ত জিনিসগুলি দেখে বোঝা যায়, নগরে নারীপুরুষ উভয়েই হাতে বালা পরত। গলায় পুঁতির মালা। কিছু পুঁতি যথেষ্ট দামি পাথরের। আনা হত বাইরে থেকে।\nমেগাস্থিনিসের লেখায় এই সময়ের মথুরা নগরের কথা পাওয়া যায়। তিনি মথুরাকে মহানগরী আখ্যা দিয়েছেন।\nমথুরা নগরের ৩য় ও ৪র্থ পর্যায়ের সময়সীমা খ্রীপূ ২০০ থেকে খ্রী ৩০০ বছর। নগর এই সময় আরও উন্নতি লাভ করেছে। মাটির বাড়ি থাকলেও পোড়া ইটের বাড়ির সংখ্যা অনেক বেড়েছে। পাকা বাড়ির ছাদের জন্য পোড়া মাটির টালির সঙ্গে পাকা মেঝের জন্য চুন-বালির ব্যবহার শুরু হয়েছে। নগরের পুরোনো প্রতিরক্ষা প্রাচীর ক্ষতিগ্রস্ত হওয়ার কারণে সেগুলি আরও শক্তপোক্ত করা হয়েছে। বেড়েছে উচ্চতাও। অতিরিক্ত সুরক্ষার জন্য বহিঃপ্রাচীরের ভিতর একটি আভ্যন্তরীণ প্রাচীরও দেওয়া হয়েছে। নগরের ভিতরে ছিল পাথরে বাঁধানো দুটি বড় আকারের জলাধার। এই সময়ে নগরে বাড়ি ঘরের সংখ্যা বৃদ্ধির সঙ্গে পথে যানবাহনের সংখ্যাও বেড়েছে। তাই এই পর্যায়ে যানবাহনের মোড় ঘোরার জন্য বড়ির যাতে ক্ষতি না হয়, তাই রাস্তার মোড়ের বাড়িগুলির ভিতের কোণার দিকে অংশ খানিকটা বাড়িয়ে দেওয়া হয়েছে। নগরের কেন্দ্রে একটি অংশ অতিরিক্ত প্রাচীরবেষ্টিত। সম্ভবত এই অংশে নগরের প্রশাসকদের জন্য নির্দিষ্ট ছিল। খ্রীপূ ৬ষ্ঠ শতকে অঙ্গুত্তরনিকায় গ্রন্থে মথুরা প্রসঙ্গে বলা হয়েছে, রাস্তাঘাট ধুলোয় ভর্তি। যাতায়াত ব্যবস্থা নিম্নমানের। আর মানুষের আর্থিক অবস্থা এতই মন্দ যে, সামান্য ভিক্ষাও মেলে না। অথচ খ্রী ৩য় শতকে ললিতবিস্তার গ্রন্থে সেই নগর প্রসঙ্গে বলা হয়েছে, মথুরা নগরী আকার বেড়েছে। সমৃদ্ধ নগরীতে বহু মানুষের বাস। ভিক্ষা সেখানে অঢেল।\nএই পর্যায়ে সন্ধান মিলেছে উন্নত মানের ও নকশাযুক্ত প্রচুর সংখ্যক পোড়ামাটির জিনিসপত্র, শীলমোহর, মুদ্রা, পুঁতির দানা। এছাড়া এই সময়ের শিল্পকলায় তৈরি তামা এবং পাথরের মূর্তি। প্রচুর সংখ্যায় জৈন এবং বুদ্ধ মূর্তির সঙ্গে নানা ভঙ্গিতে অপ্সরা মূর্তিও পাওয়া গেছে। প্রাপ্ত প্রস্তর লিপির সংখ্যাও কম নয়। এগুলি সেই সময়ের নগরের অধিবাসীদের জীবনযাত্রা সম্পর্কে আলোকপাত করে। জানা যায় নগরের নর্তকী, অভিনেতা ও সঙ্গীতশিল্পীদের কথা। বাদ্যযন্ত্রর মধ্যে ছিল বীণা, শঙ্খ, বাঁশি, মাদল, জয়ঢাক প্রভৃতি। কিন্তু প্রস্তর মূর্তিতে রয়েছে নাচের ভঙ্গিতে নর্তকী, পোষা প্রাণী এবং পাখি নিয়ে বিনোদনরত নাগরিক। মল্লযুদ্ধ এবং শিকার যাত্রা ছিল বিনোদনের দুটি প্রিয় বিষয়।\nমথুরা নগরে মোটামুটি খ্রী ৬ষ্ঠ শতক পর্যন্ত প্রত্নতাত্ত্বিক অনুসন্ধান সম্ভব হয়েছে। আগেই বলা হয়েছে, বর্তমান শহরের অবস্থানের কারণে এখানে বড় ধরনের কোনও খনন করা সম্ভব হয়নি। তাই ৬ষ্ঠ শতকের পরে শহরে নাগরিকদের জীবনযাত্রার কথা সামান্যই জানা গেছে।\nযোগাযোগ ব্যবস্থার প্রতুলতার কারণে মথুরা নগরে বহিরাগত শত্রুর আক্রমণ হয়েছে বহুবার। ক্ষতিগ্রস্ত নগরী অবশ্য সামনে উঠেছে অল্প দিনের মধ্যেই। বহিরাগত কুষাণ, শক, কম্বোজ প্রভৃতি জাতি এই নগর কয়েক শত বছর শাসন করেছে। প্রথম বড় মাপের আঘাত নগরের উপর নেমে আসে মুসলমান আমলে। ১৮১৮ খ্রী গজনীর সুলতান মামুদ এই নগর লুন্ঠন করেছিলেন। একাধিক মন্দির তাঁর হাতে ধ্বংস হয়েছিল। সুলতান মামুদের পদাঙ্ক অনুসরণ করে দিল্লির সুলতান সিকন্দর লোদিও (১৪৯৮- ১৫১৭) মথুরা লুন্ঠন করে একাধিক মন্দির ও দেবদেবীর মূর্তি ধ্বংস করেছিলেন। বিখ্যাত কেশবদেব মন্দিরটিও তাঁদের হাতে ধ্বংস হয়েছিল।\nমথুরায় শ্রীকৃষ্ণের জন্ম কংসর কারাগারে। বলা হয়, পরবর্তীকালে সেই স্থানের উপর এই কেশবদেব মন্দির নির্মিত হয়েছিল। প্রবাদ আজ থেকে পাঁচ হাজার বছর আগে কৃষ্ণের প্রপৌত্র বজ্রনাভ এই স্থানে প্রথম মন্দির প্রতিষ্ঠা করেছিলেন। পরবর্তীকালে গুপ্ত সম্রাট চন্দ্রগুপ্ত বিক্রমাদিত্য আনুমানিক ৪০০ খ্রী এখানে বিশাল এক মন্দির তৈরি করে দেন। প্রবাদ, মন্দিরটির সৌন্দর্য এত মনোগ্রাহী ছিল যে, ছবি বা ভাষায় তা বর্ণনা সম্ভব ছিল না। সুলতান মামুদ ১০১৭ খ্রী এটি ধ্বংস ও লুন্ঠন করেন। ১১৫০ খ্রী পুরোনো মন্দিরের ধ্বংসাবশেষের উপর নতুন একটি মন্দির তৈরি হয়। শ্রী চৈতন্যদেব এই মন্দির দর্শনে এসেছিলেন। ১৬ শতকে দিল্লির সুলতান সিকন্দর লোদির হাতে মন্দিরটি ধ্বংস হয়। পরবর্তীকালে মুঘল সম্রাট জাহাঙ্গীরের সেনাপতি রাজা বীর সিং বুন্দেলা এখানে ২৫০ ফুট উঁচু একটি মন্দির তৈরি করে দেন। ধ্বংস করা হয় সেই মন্দিরটিও। ১৬৫০ খ্রী কাজটি করেছিলেন মুঘল সম্রাট ঔরঙ্গজেব। তিনি মন্দিরটি ধ্বংস করেই ক্ষান্ত হননি। পুরোনো মন্দিরে মালমশলা দিয়ে সেই স্থানে একটি মসজিদ নির্মাণ করেছিলেন। মসজিদটি আজও যথাস্থানে বিদ্যমান।\nএই মসজিদটির কাছে পণ্ডিত মদন মোহন মালব্যর উদ্যোগে ১৯৬৫ খ্রী বর্তমান মন্দিরটি নির্মিত হয়েছে। নতুন এই মন্দিরটি কৃষ্ণ জন্মভূমি মন্দির নামেও পরিচিত।\nনতুন এই মন্দিরের পাশে মসজিদের গায়ে কারাগার কক্ষের আকারে একটি ঘর রয়েছে। বলা হয়, এই ঘরেই কৃষ্ণর জন্ম হয়েছিল।\nঔরঙ্গজেবের তৈরি মসজিদটি কাটরা মসজিদ নামেও পরিচিত। কাছেই কাটরা ঢিপি খনন করে হিন্দু ও বৌদ্ধ মন্দিরের ভগ্ন পাথর মূর্তি আবিষ্কৃত হয়েছে। অনুমান, একাধিক হিন্দু ও বৌদ্ধ মন্দিরের ধ্বংসাবশেষ দিয়ে মসজিদের ভিত তৈরি হয়েছিল।\nশ্রীকৃষ্ণের নামাঙ্কিত মন্দির বর্তমান মথুরায় রয়েছে বেশ কয়েকটি। কিন্তু কৌতুহলোদ্দীপক ব্যাপার হল প্রত্নতাত্ত্বিক খননে শ্রীকৃষ্ণের মূর্তি বা মন্দিরের ভাগ্নাবশেষ তেমন পাওয়া যায়নি। মথুরার বিখ্যাত সংগ্রহশালায় সংগৃহীত বস্তুর অধিকাংশই বৌদ্ধ বা জৈণ ধর্ম সম্পর্কিত শিল্পকলা এবং প্রস্তরলিপি।\nমনে হয়, শ্রীকৃষ্ণের উপর দেবত্ব আরোপের ব্যাপারটা গুপ্তযুগের আগে চুড়ান্ত হয়নি। মনে রাখা দরকার, গুপ্ত সম্রাটদের পৃষ্ঠপোষকতার পুরাণ, মহাকাব্য প্রভৃতি ধর্মগ্রন্থগুলির এই সময় ব্যাপক সংস্কার হয়েছিল। মন্দির প্রতিষ্ঠা করে শ্রীকৃষ্ণের পূজা সম্ভবত ওই সময় থেকে শুরু হয়। ধীরে ধীরে তা জনপ্রিয়তা লাভ করে। দূর্ভাগ্য, বর্তমান শহরে ঘন জনবসতির কারণে প্রত্নতাত্ত্বিক খননে ওই সময়ের উপর তেমন আলকপাত করা যায়নি। কাটরা মসজিদ অঞ্চল, যেটি কৃষ্ণের জন্মস্থান বলে বিশ্বাস, সেখানেও যদি প্রত্নতাত্ত্বিক খনন করা হতো, তাহলেও কিছু তথ্য পাওয়া সম্ভব ছিল। কিন্তু ঘন জনবসতি এবং বর্তমান কাঠামোগুলির কারণে তা হয়নি।\nপ্রসঙ্গত বলা যায় শ্রীকৃষ্ণের এই জন্মস্থানটি নিয়ে অল্পবিস্তর বিতর্ক বর্তমান। কৃষ্ণ জন্মভূমির অল্প দূরে রাস্তার উপর চমৎকার ভাবে বাঁধানো একটি পুকুর আছে। এটি পোতরা কুণ্ড নামে পরিচিত। প্রবাদ, শ্রীকৃষ্ণের জন্মের পরে মা দেবকী এই কুন্ডের জলে তাঁর পরিধেয় বস্ত্র পরিষ্কার করেছিলেন। এই কুন্ডের উত্তর দিকে একটি মন্দির আছে। মন্দিরে বাসুদেব, দেবকী ও চতুর্ভূজ শ্রীকৃষ্ণের মূর্তি রয়েছে। অনেকের বিশ্বাস, এই স্থানটি শ্রীকৃষ্ণের প্রকৃত জন্মস্থান। কংসের কারাগার এখানেই অবস্থিত ছিল। ১৯৯২-এ অযোধ্যা কান্ডের পর শ্রীকৃষ্ণ জন্মভূমি মন্দিরে কঠোর নিরাপত্তা ব্যবস্থা জারি হবার পর থেকে এই মন্দিরে ভক্তদের ভিড় ক্রমশ বাড়তে শুরু করেছে।\nদ্বারকাধীশ মন্দির শহরের প্রাচীনতম এবং প্রধান মন্দির। ১৮১৪ খ্রী গোয়ালিয়রের খাজাঞ্চি শেঠ গোকুলদাস মন্দিরটি তৈরি করেন। যমুনার তীরে সরু গলির ভিতর বিশাল আকার মন্দির। নীচে দোকানপাট। পূজোর সরঞ্জাম, ফুল-মিষ্টির দোকান। বেশ ঘিঞ্জি পরিবেশ। সিঁড়ি ভেঙে উপরে উঠলেই প্রশস্ত চত্বরের মাঝে দ্বারকাধীশের মন্দির। জন্মভূমি মন্দিরের মতো এখানে টুরিস্টের ভিড় তেমন নেই। তবে পূণ্যার্থীর ভিড় সব সময়। মন্দিরের সামনে যমুনার বিখ্যাত বিশ্রাম ঘাট। ঘাটটি শেঠ গোকুলদাসই বাঁধিয়ে দিয়েছিলেন। কথিত আছে কংসকে বধ করার পর শ্রীকৃষ্ণ এই ঘাটে কিছুক্ষণ বিশ্রাম করেছিলেন। ঘাটে ভ্রমণার্থীর অপেক্ষায় সাজানো-গোছান কয়েকটি ছোটগোছের নৌকো। ভাড়া করে যে কেউ যমুনার তীরে মথুরার ঘাটগুলি ঘুরে দেখে নিতে পারে। দোল, জন্মাষ্টমী আর দীপাবলীর সময় বড় উৎসব হয় এখানে। জাঁকজমক করে সাজানো হয় মন্দির।\nমথুরার সিংহ স্তম্ভশীর্ষ\nমথুরায় প্রাপ্ত একটি গুরুত্বপূর্ণ প্রত্নতাত্ত্বিক নিদর্শন লণ্ডনের ব্রিটিশ মিউজিয়ামে রাখা আছে। নিদর্শনটি লাল বেলে পাথরের জোড়া সিংহাকৃতি এবং বৌদ্ধ ধর্মের ত্রিরত্ন চিহ্নিত একটি স্তম্ভশীর্ষ। এটি ১৮৬৯ খ্রী ভগবান লাল ইন্দ্রজীর তত্ত্ববধানে মথুরার সপ্তঋষি ঢিপি খননকালে আবিস্কৃত হয়। সম্ভবত রাজা মুকি তথা মোগ-এর (যাঁর রাজধানী ছিল তক্ষশীলায়) মৃত্যুর পর তাঁর স্মৃতি রক্ষার্থে মথুরা নগরে এটি স্থাপিত হয়েছিল। পরবর্তীকালে এই স্তম্ভশীর্ষটির উপর খরোষ্টী লিপিতে প্রাকৃত ভাষায় বুদ্ধের দেহাবশেষের উপর একটি স্তূপ নির্মানের কথা খোদাই করা রয়েছে। এই লেখাটির জন্যই নির্দশনটি সবিশেষ গুরুত্বপূর্ণ।\nলিপির প্রথম কয়েকটি লাইন-\nমহাক্ষত্রভস রাজলুস (মহারাজ রাজলুসের) অগ্রমহিষী ঐশি কামুই/ কম্বোজিকা (প্রথম রানি ঐশি কমুই), ধিদা খরস্তস যুবারানা (যুবরাজ খরস্তর দুহিতা তথা কন্যা), মাদ নাদসিকাসাতয়ে (নাদসিকাসা-র মাতা)।\nলিপির পুরোনো পাঠ কিছু ভিন্ন। সেখানে বলা হয়েছিল, বৌদ্ধ স্তূপের প্রধান দাতা মহাক্ষত্রপ রাজুবুল-এর প্রধান মহিষী নাদাদিয়াকা/ নাদাসিয়াকা ঐশি কামুই-এর কন্যা এবং যুবরাজ খরস্ত-র মাতা।\nপুরোনো পাঠ সম্ভবত সঠিক নয়। কারণ প্রপ্ত মুদ্রা থেকে জানা যায়, যুবরাজ খরস্তর পিতা হলেন অর্ত। সেক্ষেত্রে রানি নাদাসিয়াকা-র প্রথম স্বামী অর্ত। পূর্ব স্বামী অর্তর মৃত্যুর পরে তিনি রাজবুলকে বিবাহ করেন।\nলেখার শুরুতে বর্ণিত পাঠটি ঐতিহাসিক Dr Sten Konow-এর। তাঁর পাঠ অনুসারে, স্তূপ নির্মাণের প্রধান পৃষ্ঠপোষক ঐশি কামুই বা কম্বোজিকা মহাক্ষত্রপ রাজবুলের প্রধান রানি। তিনি যুবরাজ খরস্তর কন্যা এবং নাদসিয়াকার মাতা।\nঅধিকাংশ বিশেষজ্ঞই তাঁর সঙ্গে সহমত। কারণ যুবরাজ খারস্ত এবং রাজকুমারী ঐশী-র নামের অন্তে কমুই বা কম্বোজিকা থাকায় মনে হয় ঐশী কমুই যুবরাজ খরস্তর মাতা নয় কন্যা।\nনতুন পাঠ অনুসারে লিপিতে বলা হয়েছে, মথুরার ইন্দো-শক শাসক মহাক্ষত্রপ রাজবুলের অগ্র মহিষী খরস্ত কমুই (কম্বোজিকা)-এর কন্যা ঐষি (ঐষর্য?) কমুই-এর দান করা অর্থে স্তূপটি নির্মিত হয়েছিল। আরও বলা হয়েছে, মহাক্ষত্রপ রাজবুলের উত্তরাধীকারী ছিলেন তাঁর পুত্র শোডাস। তিনি মথুরায় তাঁর রাজধানী স্থাপন করেছিলেন।\nসিংহকৃতি এই স্তম্ভশীর্ষের বিভিন্ন স্থানে খোদাই করা লেখাটিকে বিশেষজ্ঞরা মোটামুটি ৫৭টি অংশে বিভক্ত করেছেন। তার কিছু একটি মাত্র শব্দ সংবলিত। কিছু একাধিক। কিছু অংশের পাঠোদ্ধার হয়েছে। লেখাটি সেই সময়ে ভারতে শক শাসকদের বিষয়ে কিছু তথ্য দেয়। সেই প্রসঙ্গে যাবার আগে কৌতূহলি পাঠকের জন্য লেখাটির আরও কিছু অংশ উদ্ধৃত করা যেতে পারে।\n১ ভগভদো শাকমুণিস বুধস (ভগবান শাক্যমুণি বুদ্ধর), স নিসিম শরীরা প্রদিথভিদ (পবিত্র দেহাবশে-এর প্রতি)।\n২ মহাক্ষত্রভস রাজলুস পুত্র (মহাক্ষত্রপ রাজলুসের পুত্র) শুডেসে ক্ষত্রভে (ক্ষত্রপ শোডাস।)\n৩ ভিক্ষুস শ্রাবস্তীভদোস (ভিক্ষু শ্রাবস্তীভদ)।\n৪ মহাক্ষত্রভস কুসুলুয়কস পতিকস মিভকিস মিইকাস ক্ষত্রভস পূজে (ক্ষত্রপ মিইকি মহাক্ষত্রপ কুসুলক পতিকের প্রতি শ্রদ্ধা ও আনুগত্য নিবেদন করেছেন)।\n৫ সর্ববুদ্ধন পূজে ধমস পূজে সঘস পূজে (সমস্ত বুদ্ধর প্রতি নিবেদিত পূজা বা প্রণাম, ধর্মকে প্রণাম, সংঘকে প্রণাম)।\n৬ সর্বস শতকস নাস পূজেই (পরলোকগত সমস্ত শকবৃন্দকে পূজা বা প্রণাম)।\nউল্লেখিত খরস্ত-র নামাঙ্কিত যে মুদ্রা পাওয়া গিয়েছে তা থেকে জানা যায়, ক্ষত্রপ খরস্ত অর্ত-র পুত্র (ক্ষত্রপস খরস্তস অর্তস পুত্র)। সম্প্রতি পাকিস্তানের বাজৌর অঞ্চলের সিনকোটে রৌপ নির্মিত একটি বৌদ্ধ পূতাস্থি পাত্র পাওয়া গেছে। পাত্রের গায়ে “খরস্তস” অর্থাৎ খরস্তর শব্দটি লিপিবদ্ধ রয়েছে। এটির নিরুপিত কাল খ্রী পূ ১ম শতকের শেষ পর্ব। বিশেষজ্ঞরা মনে করেন, মথুরা সিংহশীর্ষে উল্লেখিত যুবরাজ খরস্ত এবং এই খরস্ত একই ব্যক্তি। বিভিন্ন সূত্র থেকে আবার জানা যায় অর্ত মহারাজা মোগ-এর অগ্রজ তথা জ্যেষ্ঠ ভ্রাতা। আবার লিপিতে উল্লেখিত মহাক্ষত্রপ কুসুলক পতিক-এর একটি তাম্র শাসন পাওয়া গেছে তক্ষশীলায়। মথুরা সিংহশীর্ষের এই লেখাটি তাই এদেশের অতীত ইতিহাসের একটা সময় উন্মুক্ত করে দেয়। খ্রী ১ম শতকে বহিরাগত শক জাতি ভারতের উত্তর পশ্চিম তথা গান্ধার, তক্ষশিলা ছাড়িয়ে মথুরা অধিকার করে রাজত্ব করছে।\nঅথচ এই সময়ে রচিত মহাকাব্যে (মহাভারতের রচনাকাল খ্রীপূ ৪০০- ৪০০ খ্রীষ্টাব্দ। রামায়ন খ্রীপূ ২০০-২০০ খ্রীষ্টাব্দ) কিন্তু মথুরা শক নয় রয়েছে কম্বোজ জাতির কথা। তাই ঐতিহাসিক স্টেইন-এর মতই সঠিক মনে হয়। তিনি আলোচ্য স্তম্ভশীর্ষে উৎকীর্ণ “কামুই” এবং মহাভারত ও পুরাণে উল্লেখিত “কম্বোজ” শব্দ দুটি অভিন্ন মনে করেন। এই সময়ে মথুরায় অবস্থিত শক শাসকবৃন্দ তাঁদের নামের অন্তে কমুই তথা কম্বোজ উপাধি ব্যবহার করতেন।\nমহাভারত এবং পুরাণ অনুসারে কম্বোজ জাতি গান্ধার এবং উত্তর-পশ্চিম ভারতে রাজত্ব করত। বিশেষজ্ঞদের অনেকের অভিমত আলোচ্য লেখ থেকে মনে হয় শক গোষ্ঠীভুক্ত রাজপুরুষদেরও কম্বোজ বলা হয়।\nমহাভারত ও পালি সাহিত্যে কম্বোজ জাতিকে ভাল অশ্বারোহী যোদ্ধা এবং উন্নত প্রজাতির অশ্ব প্রজননে সক্ষম বলে উল্লেখ করা হয়েছে। ভীষ্ম এবং শান্তিপর্বে বলা হয়েছে কম্বোজ জাতি উত্তরাপথের মানুষ। তারা ম্লেচ্ছ অথবা অসুর। তাদের বাস আর্যভূমির বাইরে। এখানে কম্বোজ জাতিকে যবন শক হুন কিরাত প্রভৃতি জাতির সমগোত্রীয় বলা হয়েছে। বলা হয় কম্বোজ জাতি প্রজাতান্ত্রিক। তাদের রাজ্যগুলি গণরাজ্য।\nপ্রাচীন ভারতে কম্বোজ দেশের অশ্বের সুখ্যাতি বারবার করা হয়েছে। মহাকাব্য পুরাণ সংস্কৃত বৌদ্ধ এবং জৈন সাহিত্যে কম্বোজ দেশের অশ্বের প্রশংসা রয়েছে।\nআলেকজেন্ডার ভারত আক্রমণ কালে কম্বোজ গোষ্ঠীভুক্ত অশ্বায়ন ও অশ্বকায়ন(সম্ভবত অশ্ব ব্যবসায় যুক্ত থাকার কারণে তারা এই নামে সাধারণের মধ্যে পরিচিত ছিল) জাতির কাছ থেকে প্রবল বাধার সম্মুখীন হয়েছিলেন। যুদ্ধের সংকট সময়ে কম্বোজ মেয়েরাও স্বামীর পাশে অস্ত্র হাতে দাঁড়িয়ে মৃত্যুবরণ করেছিল।\nঅশ্বায়নরা যুদ্ধক্ষেত্রে তিরিশ হাজার অশ্বরোহী সৈন্য ৩০টি রণহস্তী এবং কুড়ি হাজার পাদাতিক সেনা হাজির করেছিল। আর অশ্বকায়নরা ভাল গোপালক ছিল। যুদ্ধের পর আলেকজেন্ডার তাদের উন্নত জাতের ২৩০০০০ বলদ লুঠ করে কৃষিকাজের জন্য ম্যাসিডনিয়ায় পাঠাতে আদেশ দিয়েছিলেন।\nএই দুই জাতির রাজধানী সুরক্ষিত নগরী মশকাবতী এবং অণ্ডক জয় করতে তাই আলেকজেন্ডারকে যথেষ্ট বেগ পেতে হয়েছিল। যুদ্ধজয়ের পর আলেকজেন্ডারের আদেশে অশ্বকায়নপ্রজাতন্ত্রের ৭০০০ সৈন্যকে হত্যা করা হয়েছিল।\nযাই হোক, মহাভারতে এই সময় মথুরায় যবন শাসকদের কথাও আছে। যবন বলতে সাধারণত বিদেশি গ্রিকদের বোঝান হলেও এক্ষেত্রে বিদেশি কম্বোজ তথা শক জাতিকেও বোঝান হতে পারে। পরবর্তীকালে শকদের বিতাড়িত করে মথুরা কুষাণ অধিকারে আসে। দুই জাতির মধ্যে চেহারায় মিল থাকার কারণে তাদেরও কম্বোজ আখ্যা দেওয়া সম্ভব। আর পুরাণে বিদেশি জাতিকে তো অধিকাংশ সময় যবন আখ্যা দেওয়া হয়েছে।\nভারতে শক জাতি\nফিরে আসি শক শাসকদের কথায়। উপরে বলা হয়েছে ক্ষত্রপ খরস্ত ছিলেন অর্তর পুত্র। আর অর্ত ছিলেন মহারাজ মোগ-এর ভাই। এই মোগ (খ্রীপূ ৮৫-৬০) উত্তর- পশ্চিম ভারতের গন্ধার অঞ্চলে প্রথম শক রাজ্য স্থাপন করেছিলেন। ক্রমে উত্তর-পশ্চিম ভারতের এক বিস্তৃত অঞ্চল শক জাতির অধিকারে এসেছিল। শেষ শক রাজা ছিলেন ক্ষত্রপ রুদ্রসিংহ-৩। তিনি ৩৯৫ খ্রীঃ পর্যন্ত বর্তমান ছিলেন।\nমহারাজা মোগ-এর রাজধানী ছিল তক্ষশিলার সিরকাপ নগরে। তাঁর প্রচুর মুদ্রা পাওয়া গেছে। এগুলির বেশিরভাগই তক্ষশিলার টাঁকশালে তৈরি। মোগ তাঁর মুদ্রাগুলি সেই সময় ওই অঞ্চলে প্রচলিত গ্রিক মুদ্রার অনুকরণে তৈরি করেছিলেন। ইন্দো-শক রাজা মোগ ঝিলাম নদীর পূর্ব দিকে গ্রিকদের অধিকারে থাকা পাঞ্জাব জয় করতে পারেননি। মোগের মৃত্যুর পর গ্রিকরা তাঁর রাজ্যের অধিকাংশ অধিকার করে নেয়।\nমনে করা হয় মহারাজা মোগ প্রথম জীবনে একজন কৃতি শক সেনাপতি ছিলেন। ইন্দো-গ্রিক কোনও রাজা তাঁকে সেনাপতি পদে নিয়োগ করেন বা কোনও যুদ্ধের জন্য ভাড়া করে আনেন। উচ্চাকাঙ্খী মোগ সুযোগের সদ্‌ব্যবহার করে অতি অল্প দিনের মধ্যে গ্রিকদের কাছ থেকে অনেকটা অঞ্চল অধিকার করে রাজা হয়ে বসেন।\nতক্ষশিলায় যে তাম্রলিপি পাওয়া গেছে। তাতে লিখিত আছে ৭৮ বর্ষে মহারাজা (মহারায়) মোগের অধিনস্ত সামন্তরাজা লিয়ক কুসুলকের পুত্র এবং চক্ষু-র (সম্ভবত বর্তমান তক্ষশিলার কাছে চাচ নামক স্থান) শাসক ক্ষত্রপ পতিক প্রভুত দানধ্যান করেছিলেন। এই কুসুলক পতিক-এর নাম আলোচ্য মথুরার স্তম্ভশীর্ষে উল্লেখ রয়েছে। ব্রতীন্দ্র মুখোপাধ্যায়ের মতে লেখাটির কাল খ্রীপূ ১৭০।\nমোগের এক ধরণের মুদ্রায় রানি মাচেন-এর উল্লেখ রয়েছে। এই রানি সম্ভবত কোনও ইন্দো-গ্রিক কন্যা।\nআর্তেমিডোরস নামে এক ইন্দো-গ্রিক রাজা তাঁর মুদ্রায় নিজেকে মোগের পুত্র বলে পরিচয় দিয়েছেন। মনে হয় পাশাপাশি থাকার কারণে শক এবং গ্রিক দুই জাতির মধ্যে বৈবাহিক সম্পর্ক স্থাপিত হয়েছিল। তবে তাঁদের সন্তান- সন্ততিরা নিজেদের অধিকতর উন্নত গ্রিক বলে পরিচয় দিত। পিতা শক হলেও উল্লেখিত আর্তেমিডাস নিজেকে গ্রিক বলতেন।\nমোগের অনেক মুদ্রায় সিংহ, হস্তি এবং বৌদ্ধ ধর্মের নানা চিহ্ন দেখা যায়। মুদ্রায় ধ্যানী বুদ্ধ মোগই প্রথম প্রচলন করেন। সম্ভবত মোগের রাজত্বকালে ওই অঞ্চলে বৌদ্ধ ধর্ম যথেষ্ট বিস্তার লাভ করেছিল।\nমনে করা হয় রাজবুল পূর্ব পাঞ্জাবের শেষ গ্রিক রাজা স্ট্রাটো-২ এবং তাঁর পুত্রকে যুদ্ধে পরাজিত এবং হত্যা করে তাঁদের রাজ্য জয় করেছিলেন।\nইন্দো-শক মহারাজ শোডাস মহারাজা রাজবুলের পুত্র। খ্রিষ্টীয় ১ম শতকে তিনি মুথুরার শাসক ছিলেন। সম্ভবত তিনি শক-পার্থীয়ান রাজা গন্ডফারেস-এর অধীনস্ত ছিলেন।\nপরবর্তীকালে গান্ধার অঞ্চল কুষাণ অধিকারে এলে শক জাতি গুজরাট এবং দক্ষিন ভারতে ছড়িয়ে পড়ে। শক ক্ষত্রপ নাহপান এই পর্বের শাসক। তিনি খ্রিষ্টীয় ১ম শতকে পশ্চিম ভারতে এক বিস্তৃত অঞ্চলের অধিপতি ছিলেন। তাঁর মুদ্রা এবং তিনটি লেখ পাওয়া গিয়েছে। পেরিপ্লাসে ভৃগুকচ্ছর শাসক ন্যাম্বানুসকে নহপান বলে সনাক্ত করা হয়েছে। নহপান সাতবাহনদের প্রবল প্রতিদ্বন্দী ছিলেন এবং সাতবাহনদের বিস্তৃত এলাকা করায়ত্ব করেছিলেন। তাঁর নাসিক লেখ থেকে জানা যায়, ভৃগুকচ্ছ (ব্রোচ), দশপুর (মধ্যপ্রদেশের মান্দাশোর) শূর্পারক (মুম্বাইয়ের উপকন্ঠে সোপারা) এবং অবশ্যই গোবর্ধন বা নাসিক অঞ্চল তাঁর অধীনস্ত ছিল।\nনহপান চন্দনসাতকর্ণির (স্যান্ডানোস) রাজত্বকালে সাতবাহন রাজাদের অধীন গুরুত্বপূর্ণ কল্যাণ বন্দর অবরোধ করেছিলেন এবং বিদেশি জাহাজকে তাঁর অধীন বারুগাজা বন্দর ব্যবহার করতে বাধ্য করেছিলেন। তাই পেরিপ্লাসে কল্যাণ বন্দরের উল্লেখ থাকলেও পরবর্তীকালে টলেমির বইতে (আনুমানিক ১৫০ খ্রীঃ) কল্যান বন্দরের কথা নেই।\nনহপান ১২৪ খ্রীঃ পর্যন্ত ক্ষমতাসীন ছিলেন।\nশোডাসের নামাঙ্কিত শিলালিপি\n১৯৭৯ সালের এক বিকেলে মথুরা শহরের অদূরে অখ্যাত মির্জাপুর গ্রামের ছেলেরা দিল্লি- আগ্রা সড়কের ধারে এক খণ্ড পোড়া জমি খেলার মাঠ তৈরির জন্য সমান করছিল। কোদালের ফলায় উঠে এল ৯৬ সেমি দৈর্ঘ্য এবং ৪৪ সেমি প্রস্তের আয়তকার এক বেলে পাথরের ফলক। পাথরের গায়ে দুর্বোধ্য অক্ষরে উৎকীর্ণ পাঁচ লাইনের একটি লেখ।\nতেমন গুরুত্ব না দিয়ে ছেলেরা ফলকটি ফেলে রেখেছিল মাঠের পাশে। হয়তো ওই ভাবেই পড়ে থাকত আরও কিছু দিন। কিন্তু ব্যাপারটি গ্রামের শিব মন্দিরের পুরোহিত বাবা বালকৃষ্ণ দাসের নজরে এল। উৎসাহী মানুষটির উদ্যোগে শিলা ফলকটি পৌছে গেল মথুরা সংগ্রহশালায়। ফলকটি বর্তমানে সেখানেই রাখা আছে। বিশেষজ্ঞরা কুষাণ-ব্রাহ্মী হরফে উৎকীর্ণ মিশ্র সংস্কৃতে লেখা লেখাটির পাঠোদ্ধারও করেছেন। কুষাণ এবং কুষাণ পূর্ববর্তী সময়ে মথুরায় তথাকথিত হিন্দু তথা ব্রাহ্মণ্য ধর্মালম্বী অভিজাত মহলে অধিক পরিমাণ সংস্কৃত ঘেঁষা এই প্রাকৃত ভাষার প্রচলন ছিল। প্রায় একই সময়ে লিখিত সিংহ তম্ভশীর্ষের লেখ কিন্তু অনেক বেশি প্রাকৃত। সেটি বৌদ্ধ ধর্ম সম্পর্কিত বলেই কি? মনে রাখা দরকার, সেই সময় দেশের সাধারন মানুষের অধিকাংশই ছিল বৌদ্ধ ধর্মালম্বী। সেখানে বর্তমান লেখ ফলকটি যিনি স্থাপন করেছিলেন, তিনি হিন্দু তথা ব্রাহ্মণ্য ধর্মাবলম্বী।\nলেখাটিতে বলা হয়েছে, মহাক্ষত্রপ শোডাস-এর কোষাধ্যক্ষ শৈগ্রভ গোত্র এবং ব্রাহ্মন কূলসম্ভূত মূলবসু-র পত্নী এবং বসু-র মাতা কৌশিকী পাক্ষ কর্তৃক একটি উদ্যান, বিশ্রামের জন্য উদ্যানগৃহ, দুইটি পুষ্করিণীর (পুকুর) মধ্যে পূর্ব দিকেরটি, একটি কূপ, স্তম্ভ ও প্রস্তর নির্মিত শ্রী প্রতিমা (লক্ষ্মীদেবী ?) এবং এই শিলাপট্ট প্রতিষ্ঠিত হল।\nকৌতূহলি পাঠকের জন্য পাঁচ লাইনের মূল লেখাটির দিকে সামান্য নজর দেওয়া যেতে পারে। সম্রাট অশোক বা সিংহ স্তম্ভশীর্ষের লেখর ভাষার সঙ্গে এটির পার্থক্য সহজেই লক্ষ্য করা যায়।\n১ সভমিস্য মহাক্ষত্রপস্য শোডাসস্য গরযভরস্য ব্রাহ্মণস্য (সভমি মহাক্ষত্রপ শোডাস-এর ব্রাহ্মন কোষাধ্যক্ষ)।\n২ সৈগ্রভস্য গোত্রস্য মুলবসুস্য ভার্যায়ে বসুস্যয়া মাতরে (শৈগ্রভ গোত্রভূক্ত মূলবসু-র ভার্যা (পত্নী) ও বসু-র মাতা)।\n৩ কৌশিকীয়ে পক্ষকায়ে করিতা পুষ্করিণী ইমাসম ইয়ামদ পু।\n৪ সকরনীনাম পূর্ব পুষ্করিণী আরামো সভা উদাপন স্তম্ভ শিরিত্র প্রতিমা।\n৫ ইয় শিলাপট্ট চ।\nখ্রিপূ ১ম শতকের অন্তিম পর্বে উৎকীর্ণ লেখাটিতে শক শাসক শোডসকে মহাক্ষত্রপ বলা হয়েছে। নামের আগে যুক্ত হয়েছে “সভমি”। কিন্তু সিংহ স্তম্ভশীর্ষে তিনি শুধুই ক্ষত্রপ। সন্দেহ নেই, পরে তিনি মহাক্ষত্রপ উপাধি নিয়েছিলেন। এ ব্যাপারে কিছু তথ্যও পাওয়া যায়।\nমথুরা জেলার মোরা গ্রাম থেকে স্যার ক্যানিংহাম ১৮৮২ খ্রী একটি বড় আকারের প্রস্তর ফলক উদ্ধার করেন। ফলকটি ১৯০৮ সালে মথুরা সংগ্রহশালায় স্থানান্তরিত হয়। ফলকের লেখতে মহাক্ষত্রপ রাজবুলের রাজত্বকালে পাঁচ জন বৃষ্ণি বীরপুরুষের মূর্তি স্থাপনের কথা আছে। তাঁর পুত্রের নামের শুরুতে “সভমি” কথাটি অটুট থাকলেও পরবর্তী অংশ ক্ষতিগ্রস্ত হওয়ায় পাঠ করা সম্ভব হয়নি। তবে যেহেতু শোডাস ব্যতীত রাজবুলের অন্য কোনও পুত্রের কথা পাওয়া যায় না, তাই বিশেষজ্ঞদের অভিমত “সভমি” শব্দটির পরের অংশ মহাক্ষত্রপ শোডাস হওয়াই সম্ভব। প্রমান আরও আছে। ১৮৮৮- ১৮৯১ খ্রী লক্ষ্ণৌ মিউজিয়ামের কিউরেটর ডঃ ফুরার-এর তত্ত্বাবধানে কঙ্কালীটিলায় খননের সময় আবিষ্কৃত একটি জৈন অয়াগপট্ট (মনস্কামনা রক্ষায় নিবেদিত জৈন প্রস্তর ফলক) “মহাক্ষত্রপ শোডাস” এর রাজত্বকালে অর্হৎদের প্রতি পূজা নিবেদনের জন্য পট্টটি প্রতিষ্ঠার কথা লিখিত আছে।\nBrajdicovery.org থেকে এই বিষয়ে একটি চমকপ্রদ তথ্য পাওয়া যাচ্ছে। ১৯১৩ খ্রী পন্ডিত রাধাকৃষ্ণ তাঁর মথুরা ক্যান্টনমেন্টের বাসস্থানের কাছে একটি কুয়োর পাথরে বাঁধানো অংশে একটি লিপি সংবলিত প্রস্তর ফলক পেয়েছিলেন। ফলকটি ঔরঙ্গজেবের কাটরা মসজিদ অঞ্চল থেকে সংগৃহীত। প্রসঙ্গত উল্লেখ করা দরকার, শ্রীকৃষ্ণের জন্মস্থানে নির্মিত প্রাচীন মন্দির এই কাটরা মসজিদ অঞ্চলে অবস্থিত ছিল। প্রাপ্ত ফলকটি কোনও মন্দিরের দরজার বাজুর অংশ। পদ্ম এবং লতাপাতা অঙ্কিত ফলকে রয়েছে কয়েক লাইন লেখ। তার উপরের অংশ অস্পষ্ট হয়ে গেলেও নিচের অংশ ভাল অবস্থায় থাকায় পাঠ করা সম্ভব হয়েছে। তাতে লেখা আছে, “কৌশীকী পাক্ষর পুত্র বসু ভগবান বসুদেব-এর মন্দিরে একটি দ্বার এবং আবেষ্টনী নির্মাণ করালেন। ভগবান বসুবেদ (শ্রীকৃষ্ণ)সভমি মহাক্ষত্রপ শোডাস-এর মঙ্গল করুন।”\nপাথরের এই ফলকটি বর্তমানে কোথায় আছে, বা ১৯১৩ সালে পণ্ডিত রাধা কৃষ্ণর মূল রিপোর্টের উৎস কোথায়, সাইটে তার উল্লেখ নেই। তথ্যটি সঠিক হলে সন্দেহ নেই, এটি শ্রীকৃষ্ণ সম্পর্কে সর্বপ্রাচীন (খ্রীপূ ১ম শতক) ঐতিহাসিক প্রামান। প্রমান শোডাসের “সভমি মহাক্ষত্রপ” উপাধি সম্পর্কেও। আলোচ্য শোডাস ফলকে উল্লেখিত বসু এবং তাঁর মাতা কৌশিকী পাক্ষর নাম দুটিও এখানে পাওয়া যাচ্ছে।\nআগেই বলা হয়েছে বর্তমান শহরের কারণে মথুরায় ব্যাপক প্রত্ন অনুসন্ধান করা যায়নি। যে কয়টি স্থানে অনুসন্ধান সম্ভব হয়েছে তার মধ্যে রয়েছে-\nএখানে খ্রী ২ শতকের একটি বৌদ্ধ স্তূপের ধ্বংসাবশেষ আবিষ্কৃত হয়েছে।\n২। বর্তমান কালেক্টর হাউসের কাছে জামালপুর টিলা।\nএখানেও একটি বৌদ্ধ স্তূপের সন্ধান মিলেছে। এই স্থানে প্রাপ্ত ভগবান বুদ্ধের তিনটি অপূর্ব সুন্দর মূর্তি উল্লেখযোগ্য। একটি রাখা হয়ছে দিল্লির রাষ্ট্রপতি ভবনে, অন্য দুটি মথুরা সংগ্রহশালায়। বস্তুত মথুরা সংগ্রহশালায় রক্ষিত অধিকাংশ ভাস্কর্য তথা প্রত্ননিদর্শন এই জামালপুর টিলা থেকে সংগৃহীত। সঙ্গের ছবিটি খ্রিষ্টীয় দ্বিতীয় শতকের একটি বুদ্ধমূর্তি।\n৩। ভূতেশ্বরঢিপি ও বর্তমান বি.এস.এ কলেজের কাছে কঙ্কালীটিলা।\nমথুরার প্রত্নক্ষেত্র হিসেবে এই কঙ্কালীটিলা সবিশেষ উল্লেখযোগ্য। বর্তমানে এখানে দুটি মন্দির রয়েছে। একটি হনুমান মন্দির ও অন্যটি কঙ্কালীদেবীর। দেবী কঙ্কালী কালীর অন্য রূপ। স্থানীয় কাহিনী অনুসারে কঙ্কালীদেবী রাজা কংসর আরাধ্য দেবী ছিলেন। এছাড়া এখানে রয়েছে অষ্টভূজাকৃতি চাতাল যুক্ত একটি সুগভীর কূপ। প্রবাদ এটি শ্রীকৃষ্ণের সময়ে তৈরি।\nতবে বিশেষজ্ঞ মহলে কঙ্কালীটিলার খ্যাতি তার প্রত্নক্ষেত্রের জন্য। প্রত্ন অনুসন্ধানে এখানে এক সুপ্রচীন জৈন স্তূপের সন্ধান পাওয়া গেছে। প্রত্নক্ষেত্রের সর্বপ্রাচীন স্তর খ্রী পূ ১ম শতক এবং সর্বশেষ স্তর ১১৭৭ খ্রিষ্টাব্দের বলে সনাক্ত করা হয়েছে। বিভিন্ন সময়ে এখানে খনন কাজ করেছেন খ্যাতনামা প্রত্নতত্ত্ববিদ\n১। স্যার আলেকজেন্ডার ক্যানিংহাম (১৮৭১)। ২। ডঃ বার্জেস (১৮৮৮)। ৩। জার্মান প্রত্নতত্ত্ববিদ ডঃ ফুরার (১৮৮৯)।\nকঙ্কালীটিলায় প্রাপ্ত প্রচুর সংখ্যক প্রত্ন সামগ্রী নিঃসন্দেহে প্রমান করে সুপ্রাচীন কাল থেকে এক সুদীর্ঘ সময় জৈন্য ধর্ম এই নগরে ব্যপকভাবে প্রচলিত ছিল। বরং বৌদ্ধ ধর্মের প্রভাব কিছু পরবর্তী। অন্যান্য স্থানে খননের ফলেও খ্রীপূ ২য় শতক থেকে খ্রিষ্টীয় ৩য় শতক পর্যন্ত মথুরায় জৈন ধর্মের ব্যাপক প্রভাব পরিলক্ষিত হয়।\nকঙ্কালীটিলা প্রভৃতি প্রত্নক্ষেত্রে প্রচুর সংখ্যক জৈন অয়গাপট্ট এবং শিলাপট্ট পাওয়া গেছে। এদের কোনওটি তৎকালীন লিপি সংবলিত। সেকালে জৈন ভক্তবৃন্দ পুণ্যসঞ্চয় বা মনোকামনা পূরণের জন্য এগুলি তীর্থস্থানে প্রতিষ্ঠা করে পূজা নিবেদন করতেন।\nকিছু উল্লেখযোগ্য ছবিঃ\nমথুরায় নতুন কৃষ্ণজন্মভূমি মন্দির। পিছনে কাটরা মসজিদের শীর্ষদেশ দেখা যাচ্ছে।\nবর্তমান মথুরা শহরের অনতিদূরে চাষের ক্ষেতের মাঝে “টাকরিটিলা” ঢিপিতে খনন করে বড় আকারের এক মন্দিরের ভগ্নাবশেষ আবিষ্কৃত হয়েছে। এখানেই পাওয়া গেছে কুষাণ সম্রাট কণিষ্কর বিখ্যাত মস্তকবিহীন মূর্তিটি। কুষাণ শাসন অবসানের পরে মন্দিরটি ভেঙে গুঁড়িয়ে দেওয়া হয়।রক্ষা পায়নি কণিষ্কর মূর্তিটিও।\nকঙ্কালীটিলায় প্রাপ্ত খ্রী ২য় শতকের প্রস্তরমূর্তটিকে কুষাণ সম্রাট বাসুদেবের বলে অনুমান করা হয়।\n১৮৮৯ খ্রী খনন কাজ চলাকালীন কঙ্কালীটিলা প্রত্নক্ষেত্র।\nশীর্ষচিত্রঃ ড্যানিয়েলের আঁকা প্রাচীন মথুরার চিত্র


করোনা প্রতিরোধে মাননীয় প্রধানমন্ত্রীর কাছে খোলা চিঠি করোনা প্রতিরোধে মাননীয় প্রধানমন্ত্রীর কাছে খোলা চিঠি – এ টু জেড সংবাদ\nবাপ্পী খান, ঢাকা: মাননীয় প্রধানমন্ত্রী, আপনি এ দেশের অভিভাবক, বঙ্গবন্ধুর যোগ্য উত্তরসূরি। আপনি অনেক চড়াই উতরাই পেরিয়ে আজ এখানে এসেছেন। আপনি অনেক বড় বড় বিপদ মোকাবিলা করেছেন, দেখেছেন বহু বাস্তবতা, পাড়ি দিয়েছেন দীর্ঘ পথ। মহান আল্লাহর দয়ায় সবসময় নিজের বাবার মত এ দেশের মানুষের সুখে দুখে পাশে থেকেছেন, তাদেরকে রক্ষা করার দায়িত্ব নিয়েছেন। একমাত্র মহান আল্লাহর রহমত আর আপনার সরাসরি হস্তক্ষেপ ছাড়া এই মূহুর্তে আমাদের আর কোন আশা ভরসা নেই।\nকরোনাভাইরাস বা কোভিড-১৯ যেভাবে বিস্তার লাভ করছে তাতে করে এটা স্পষ্টভাবে প্রতিয়মাণ বিশ্বের উন্নত দেশগুলোও এ ভাইরাসের বিরুদ্ধে লড়াই করে টিকতে পারেনি ঝরে গেছে হাজার হাজার প্রাণ। আর এখন আমাদের সোনার বাংলায় এ ভাইরাসের অবাধ বিচরণ সেখানে একটি উন্নয়নশীল দেশ হিসেবে আমাদের কতটুকুই বা করণীয়? আমরা সবাই দিনের পর দিন মানসিকভাবে দূর্বল হয়ে পড়ছি। সামাজিক যোগাযোগ মাধ্যম ও মিডিয়াতে এখন প্রতিনিয়ত সবার নজর। সবাই সবাইকে সতর্ক করছি ঘরে থাকতে।\nবিদেশ ফেরত কাউকে বাইরে না বের হতে, জনসমাগম না করতে, অহেতুক বাসার বাইরে না যেতে, সর্বোপরি সবাইকে বাসায় অবস্থান করতে ও সাবধানতা অবলম্বন করতে। কিন্তু, বাস্তবতা হলো সম্পূর্ণ আলাদা। আমরা কয়জন প্রকৃত নিয়ম মেনে চলছি? কয়জন একে অপরকে ঝুঁকির মুখে ফেলছিনা? মাননীয় নেত্রী দেশের এমতাবস্থায় আমরা মুখে যতই বলি, একমাত্র আপনার নির্দেশ ও কঠোর হস্তক্ষেপ ছাড়া এ পরিস্থিতি মোকাবিলা কখনোই সম্ভব নয়। দয়া করে অন্তত ১৫ টি দিনের জন্য হলেও আপনি দেশ লকডাউনের আওতায় আনুন। দেশের সকল অফিস, আদালত, ব্যাংক, মিডিয়া সব বন্ধ ঘোষণা করুন। সবাইকে দয়া করে ঘরে বসে কাজ করার নির্দেশনা দিন। পাবলিক সকল সার্ভিস বন্ধ করে দিন।\nদেখবেন একমাত্র আপনার এ কঠোর হস্তক্ষেপই পারবে ১৭ কোটি বাঙালি কে আর বঙ্গবন্ধুর এ প্রিয় দেশকে রক্ষা করতে। আমাদের সকলের অভিভাবক আপনি। আর তাই আপনিই পারেন এ মরণব্যাধির হাত থেকে আমাদের সুরক্ষা করতে। দয়া করে আপনার সরকারের পক্ষ থেকে দেশে জরুরি অবস্থা জারি করুন। প্রিয় নেত্রী আমাদের দেশের বেশিরভাগই লোকই আইসোলেসন কিংবা কোয়ারেন্টাইন বোঝেনা কিন্তু তারা জরুরি অবস্থা বোঝে, তারা সেনাবাহিনীর ক্ষমতায়ন বোঝে। প্রয়োজনে আপনার সরকারী কোষাগার থেকে মাত্র কয়েকটা দিনের জন্য আপনার এ দেশের জনগণের খাবার দাবার সহ যাবতীয় নিত্য প্রয়োজনীয় ব্যবস্থা বাসায় করে দেবার ব্যবস্থা গ্রহণ করুন। আর তা না হলে মুখে শতবার বললেও বাইরে শ্রমজীবি,কর্মজীবি কিংবা চাকরিজীবীদের বের হতেই হবে। পাবলিক ট্রান্সপোর্টে যাতায়াত করতেই হবে। জনসমাগম ও হবে। আর এতে করে বঙ্গবন্ধুর এ সোনার বাংলা মৃত্যু উপত্যকায় পরিণত হতে হয়তো খুব বেশি সময় লাগবে না। তাই পরিশেষে আবারও বিনীতভাবে অনুরোধ করছি প্রিয় নেত্রী আপনি এ দেশকে রক্ষা করতে বরাবরের মতই নিজে পদক্ষেপ গ্রহণ করুন। পুরো জাতী, আর এ দেশবাসী আপনার দিকে তাকিয়ে, রয়েছে আপনার সঠিক দিক নির্দেশের অপেক্ষায়।\nসাংবাদিক, লেখকঃ বাপ্পী খান